Κοινή προξενική εγκύκλιος προς τις διπλωματικές και έμμισθες προξενικές αρχές

(2003/C 310/01)

ΠΙΝΑΚΑΣ ΠΕΡΙΕΧΟΜΕΝΩΝ

>ΘΕΣΗ ΠΙΝΑΚΑ>

ΠΑΡΑΡΤΗΜΑΤΑ ΤΗΣ ΚΟΙΝΗΣ ΠΡΟΞΕΝΙΚΗΣ ΕΓΚΥΚΛΙΟΥ

>ΘΕΣΗ ΠΙΝΑΚΑ>

Κοινή προξενική εγκυκλιος

προς τις διπλωματικές και έμμισθες προξενικές αρχές των συμβαλλόμενων μερών της συμφωνίας Σένγκεν

Προϋποθέσεις για τη χορήγηση ομοιόμορφης θεώρησης, η οποία θα ισχύει για τον ενιαίο χώρο όλων των συμβαλλόμενων μερών της συμφωνίας Σένγκεν

I. ΓΕΝΙΚΕΣ ΔΙΑΤΑΞΕΙΣ

1. Πεδίο εφαρμογής

Οι ακόλουθες κοινές διατάξεις, οι οποίες βασίζονται σε εκείνες του κεφαλαίου III (τμήματα I και II) της "σύμβασης εφαρμογής της συμφωνίας του Σένγκεν της 14ης Ιουνίου 1985 μεταξύ των κυβερνήσεων των κρατών της οικονομικής ένωσης των χωρών της Μπενελούξ, της Ομοσπονδιακής Δημοκρατίας της Γερμανίας και της Γαλλικής Δημοκρατίας, σχετικά με την προοδευτική κατάργηση των ελέγχων", που υπογράφηκε στο Σένγκεν στις 19 Ιουνίου 1990 και στην οποία προσχώρησαν από τότε η Ιταλία, η Ισπανία, η Πορτογαλία, η Ελλάδα και η Αυστρία εφαρμόζονται κατά την εξέταση των αιτήσεων που αφορούν τις θεωρήσεις για παραμονή που δεν υπερβαίνει τους τρεις μήνες, συμπεριλαμβανομένων των θεωρήσεων διελεύσεως (transit) που ισχύουν για τον ενιαίο χώρο των συμβαλλόμενων μερών(1).

Οι θεωρήσεις με δικαίωμα παραμονής άνω των τριών μηνών εξακολουθούν να υπόκεινται σε εθνικές διαδικασίες και επιτρέπουν την παραμονή μόνο στο έδαφος του Συμβαλλόμενου μέρους, το οποίο τις χορήγησε. Ωστόσο, οι κάτοχοι παρομοίων θεωρήσεων θα δύνανται να διέρχονται μέσω της επικράτειας των άλλων συμβαλλομένων μερών, προκειμένου να μεταβούν στην επικράτεια του συμβαλλόμενου μέρους το οποίο χορήγησε τη θεώρηση, εκτός εάν δεν πληρούν τις προβλεπόμενες από το άρθρο 5 παράγραφος 1 στοιχεία α), δ) και ε) προϋποθέσεις εισόδου ή εάν είναι καταχωρημένοι στον εθνικό κατάλογο ανεπιθύμητων του συμβαλλόμενου μέρους, από το έδαφος του οποίου επιθυμούν να διέλθουν.

2. Ορισμός και είδη θεωρήσεων

2.1. Ομοιόμορφη θεώρηση

Η ομοιόμορφη θεώρηση είναι η άδεια ή η απόφαση η οποία υλοποιείται μέσω της επικόλλησης αυτοκόλλητης θεώρησης από ένα συμβαλλόμενο μέρος στο διαβατήριο, το ταξιδιωτικό έγγραφο ή σε οποιοδήποτε άλλο έγγραφο το οποίο επιτρέπει τη διάβαση των συνόρων. Επιτρέπει στον αλλοδαπό ο οποίος υπόκειται στην υποχρέωση θεώρησης να εμφανιστεί σε ένα σημείο εισόδου των εξωτερικών συνόρων του κράτους το οποίο τη χορήγησε ή σε ένα άλλο κράτος μέλος για να ζητήσει, ανάλογα με το είδος της θεώρησης, τη διέλευση ή την παραμονή εφόσον πληροί τις υπόλοιπες προϋποθέσεις για τη διέλευση ή την είσοδο. Η κατοχή θεώρησης δεν παρέχει αμετάκλητο δικαίωμα εισόδου.

2.1.1. Θεώρηση διέλευσης από αερολιμένα

Πρόκειται για θεώρηση η οποία επιτρέπει στον αλλοδαπό ο οποίος υποβάλλεται ειδικά στην υποχρέωση αυτή, να διέλθει (transit) από τη διεθνή ζώνη ενός αεροδρομίου, χωρίς ωστόσο να του επιτρέπεται η πρόσβαση στο έδαφος της εν λόγω χώρας, σε περίπτωση προσγείωσης λόγω ανταπόκρισης μίας διεθνούς πτήσης με άλλη διεθνή πτήση ή μεταφοράς επιβατών από μία διεθνή πτήση προς άλλη διεθνή πτήση. Η απαίτηση της θεώρησης αυτής αποτελεί εξαίρεση στο γενικό προνόμιο της άνευ θεωρήσεως διέλευσης από την εν λόγω διεθνή ζώνη διέλευσης.

Οι χώρες οι πολίτες των οποίων υπόκεινται στην υποχρέωση αυτού του είδους θεώρησης περιλαμβάνονται στο παράρτημα 3. Στην υποχρέωση αυτή υπόκεινται και όσοι δεν είναι πολίτες των χωρών αυτών, αλλά κατέχουν ταξιδιωτικό έγγραφο το οποίο χορηγήθηκε από τις αρχές των χωρών αυτών.

Οι εξαιρέσεις από την υποχρέωση διέλευσης από αερολιμένα ρυθμίζονται στο μέρος ΙΙΙ του παραρτήματος 3.

2.1.2. Θεώρηση διέλευσης

Πρόκειται για θεώρηση η οποία επιτρέπει σε αλλοδαπό ο οποίος μεταβαίνει από ένα τρίτο κράτος προς ένα άλλο τρίτο κράτος, να διέλθει από τον ενιαίο χώρο των συμβαλλομένων μερών.

Η θεώρηση αυτή είναι δυνατόν να χορηγηθεί για ένα, δύο ή, κατ' εξαίρεση, για περισσότερες διελεύσεις, χωρίς ωστόσο η διάρκεια της κάθε διέλευσης να υπερβαίνει τις πέντε ημέρες.

2.1.3. Θεώρηση για παραμονή μικρής διαρκείας ή τουριστική. Θεώρηση για πολλαπλές εισόδους

Πρόκειται για τη θεώρηση η οποία επιτρέπει σε έναν αλλοδαπό να ζητήσει την είσοδο στον ενιαίο χώρο των κρατών μελών για λόγους άλλους από τη μετανάστευση και για συνεχή παραμονή ή για περισσότερες της μίας παραμονές των οποίων η συνολική διάρκεια δε θα υπερβαίνει τους τρεις μήνες ανά εξάμηνο από την ημερομηνία της πρώτης εισόδου. Η θεώρηση αυτή μπορεί να χορηγηθεί, κατά γενικό κανόνα, για μία ή περισσότερες εισόδους.

Στην περίπτωση ορισμένων αλλοδαπών οι οποίοι πρέπει να μεταβαίνουν συχνά σε ένα ή περισσότερα κράτη μέλη, στα πλαίσια, για παράδειγμα, ταξιδιών για εμπορικές συναλλαγές, η θεώρηση για παραμονή μικρής διαρκείας μπορεί να χορηγηθεί για πολλαπλές παραμονές το σύνολο των οποίων δε θα υπερβαίνει τους τρεις μήνες ανά εξάμηνο. Η ισχύς της πολλαπλής αυτής θεώρησης μπορεί να είναι έως ένα έτος και, κατ' εξαίρεση, για περισσότερα έτη για ορισμένες κατηγορίες προσώπων (βλέπε μέρος V.2 σημείο 2.1).

2.1.4. Ομαδική θεώρηση

Πρόκειται για θεώρηση διελεύσεως ή διέλευσης αεροδρομίου ή μικρής διαρκείας διαμονής μέχρι 30 ημερών, η οποία μπορεί να χορηγηθεί εκτός εάν τούτο αντιβαίνει προς την εθνική νομοθεσία - προκειμένου να τεθεί σε ένα ομαδικό διαβατήριο μίας ομάδας αλλοδαπών. Η ομάδα αυτή πρέπει να έχει συσταθεί κοινωνικά ή θεσμικά πριν από την απόφαση πραγματοποίησης του ταξιδιού, τα δε μέλη της ομάδας πρέπει να εισέρχονται στον ενιαίο χώρο των συμβαλλομένων μερών, να διαμένουν σε αυτόν και να εξέρχονται από αυτόν, ως αναπόσπαστη ομάδα.

Η ομαδική θεώρηση χορηγείται για ομάδες οι οποίες αποτελούνται από πέντε έως πενήντα άτομα. Θα πρέπει να υπάρχει ένας τουλάχιστον υπεύθυνος της ομάδας, ο οποίος να είναι εφοδιασμένος με ατομικό διαβατήριο και, εφόσον τούτο απαιτείται, ατομική θεώρηση.

Κατά παρέκκλιση των ανωτέρω, η ομαδική θεώρηση διέλευσης μπορεί να χορηγείται σε ναυτικούς σύμφωνα με τις διατάξεις του κανονισμού (ΕΚ) αριθ. 415/2003 του Συμβουλίου, της 27ης Φεβρουαρίου 2003, σχετικά με τη χορήγηση θεωρήσεων στα σύνορα, συμπεριλαμβανομένης της χορήγησης των εν λόγω θεωρήσεων σε διερχόμενους ναυτικούς(2).

2.2. Θεώρηση για παραμονή μακράς διάρκειας

Η θεώρηση για παραμονή άνω των τριών μηνών είναι εθνική θεώρηση η οποία εκδίδεται από κάθε κράτος μέλος σύμφωνα με την εθνική του νομοθεσία.

Ωστόσο, η εν λόγω θεώρηση θα ισχύει, επί τρεις το πολύ μήνες από την αρχική ημερομηνία ισχύος, και ως ενιαία θεώρηση βραχείας παραμονής, εφόσον έχει εκδοθεί τηρουμένων των κοινών όρων και κριτηρίων που ορίζονται στις σχετικές διατάξεις του κεφαλαίου III τμήμα I της παρούσας σύμβασης, ή δυνάμει των διατάξεων αυτών, και εφόσον ο κάτοχός της πληροί τους όρους εισόδου που αναφέρονται στο άρθρο 5 παράγραφος 1 στοιχεία α), γ), δ) και ε) της σύμβασης και περιέχονται στο μέρος IV της παρούσας εγκυκλίου. Άλλως, η θεώρηση αυτή επιτρέπει στον κάτοχό της να διέλθει απλώς από το έδαφος των άλλων κρατών μελών προκειμένου να μεταβεί στο έδαφος του κράτους μέλους που έχει χορηγήσει τη θεώρηση, εκτός εάν δεν πληροί τους όρους εισόδου που αναφέρονται στο άρθρο 5 παράγραφος 1 στοιχεία α), δ) και ε), ή εάν είναι εγγεγραμμένος στον εθνικό πίνακα καταχωρήσεων του κράτους μέλους από το έδαφος του οποίου επιθυμεί να διέλθει.

2.3. Θεώρηση περιορισμένης εδαφικής ισχύος

Πρόκειται για θεώρηση η οποία χορηγείται κατ' εξαίρεση σε κατόχους ισχυρού διαβατηρίου, ταξιδιωτικού εγγράφου ή οιουδήποτε άλλου εγγράφου, το οποίο επιτρέπει τη διέλευση των συνόρων σε περιπτώσεις κατά τις οποίες επιτρέπεται η παραμονή αποκλειστικά και μόνο στο εθνικό έδαφος ενός ή περισσοτέρων συμβαλλόμενων μερών. Η είσοδος και η έξοδος του κατόχου της στον και από τον ενιαίο χώρο θα πραγματοποιούνται μέσω του εδάφους του ή των συμβαλλομένων μερών τα οποία τη χορήγησαν (βλέπε μέρος V.3 της παρούσας κοινής εγκυκλίου).

2.4. Θεώρηση χορηγούμενη στα σύνορα(3)

2.5. Έγγραφα που έχουν την ίδια αξία με τη θεώρηση και επιτρέπουν τη διέλευση εξωτερικών συνόρων: FTD/FRTD

Για τη διευκολυνόμενη διέλευση, είναι δυνατόν να εκδίδεται FTD ή FRTD σύμφωνα με τους κανονισμούς του Συμβουλίου (ΕΚ) αριθ. 693/2003(4) και (ΕΚ) αριθ. 694/2003(5) (βλέπε παράρτημα 17).

II. ΑΡΜΟΔΙΑ ΔΙΠΛΩΜΑΤΙΚΗ Ή ΠΡΟΞΕΝΙΚΗ ΑΡΧΗ

Οι αλλοδαποί οι οποίοι υποβάλλονται υποχρεωτικά στο καθεστώς θεώρησης (βλέπε παράρτημα 1) και επιθυμούν να εισέλθουν στο έδαφος ενός συμβεβλημένου στη συμφωνία του Σένγκεν μέρους, υποχρεούνται να απευθύνονται στην υπηρεσία θεωρήσεων της αρμόδιας διπλωματικής ή προξενικής αρχής.

1. Καθορισμός του αρμόδιου κράτους

1.1. Κράτος αρμόδιο να αποφασίσει για μία αίτηση

Η εξέταση των αιτήσεων και η χορήγηση ομοιομόρφων θεωρήσεων μικρής διάρκειας ή διέλευσης (transit) υπάγονται στην αρμοδιότητα, κατά την ακόλουθη σειρά:

α) - του συμβαλλόμενου μέρους το έδαφος του οποίου αποτελεί μοναδικό ή κύριο προορισμό του ταξιδίου. Σε καμία περίπτωση δε θεωρείται ως κύριος προορισμός το κράτος διέλευσης.

Σε κάθε περίπτωση ο καθορισμός του συμβαλλόμενου μέρος κύριου προορισμού γίνεται από τη διπλωματική ή έμμισθη προξενική αρχή κατά την παραλαβή της αίτησης. Η αρχή προκειμένου να αποφανθεί λαμβάνει υπόψη το σύνολο των πραγματικών στοιχείων, και ιδίως το σκοπό του ταξιδίου, τη διαδρομή και τη διάρκεια της παραμονής ή των παραμονών. Κατά την εξέταση των κριτηρίων αυτών, η διπλωματική ή προξενική αρχή θα βασίζεται κυρίως στα δικαιολογητικά έγγραφα που προσκομίζει ο αιτών,

- διπλωματική ή έμμισθη προξενική αρχή θα βασίζεται ειδικότερα στο σκοπό ή το κύριο αντικείμενο του ταξιδιού, όταν ένας ή περισσότεροι προορισμοί είναι άμεση συνέπεια ή συμπλήρωση ενός άλλου προορισμού,

- η διπλωματική ή έμμισθη προξενική αρχή θα βασίζεται ειδικότερα στην πιο μακρά διάρκεια της παραμονής, όταν κανένας προορισμός δεν είναι άμεση συνέπεια ή συμπλήρωση άλλου προορισμού· σε περίπτωση παραμονής ίσης διάρκειας, ο πρώτος προορισμός είναι καθοριστικός·

β) - του συμβαλλόμενου μέρους στο οποίο πραγματοποιείται η πρώτη είσοδος, όταν δεν είναι δυνατό να προσδιορισθεί το κράτος του κύριου προορισμού.

Ως κράτος πρώτης εισόδου νοείται το κράτος από τα εξωτερικά σύνορα του οποίου ο αιτών την ομοιόμορφη θεώρηση εισέρχεται στον ενιαίο χώρο των κρατών Σένγκεν μετά το διαβατηριακό έλεγχο,

- όταν το συμβαλλόμενο μέρος πρώτης εισόδου δεν απαιτεί από τον αιτούντα θεώρηση, δεν υποχρεούται να του τη χορηγήσει και -εκτός εάν του τη χορηγήσει οικειοθελώς και με τη σύμφωνη γνώμη του αιτούντος- η αρμοδιότητα μεταβιβάζεται στο κράτος μέλος πρώτου προορισμού ή το κράτος πρώτης διέλευσης, το οποίο απαιτεί από τον αιτούντα θεώρηση,

- η εξέταση των αιτήσεων και η χορήγηση θεωρήσεων περιορισμένης εδαφικής ισχύος (έδαφος ενός συμβαλλόμενου μέρους ή της Μπενελούξ) υπάγονται στην αρμοδιότητα του ή των συμβαλλομένων μερών, τα οποία οι θεωρήσεις αυτές αφορούν.

1.2. Κράτος που ενεργεί κατ' εκπροσώπηση του αρμόδιου να εξετάσει τη σχετική αίτηση κράτους

α) Εάν σε μία χώρα δεν υπάρχει διπλωματική ή έμμισθη προξενική αρχή του αρμόδιου κράτους, να αποφανθεί κατ' εφαρμογήν του άρθρου 12 της σύμβασης, σχετικά με την αίτηση θεώρησης, η ομοιόμορφη θεώρηση δύναται να χορηγηθεί από τη διπλωματική ή έμμισθη προξενική αρχή κράτους μέλους το οποίο αντιπροσωπεύει τα συμφέροντα του αρμόδιου κράτους. Η θεώρηση χορηγείται για λογαριασμό του κράτους το οποίο αντιπροσωπεύεται, ύστερα από προηγούμενη εξουσιοδότηση του τελευταίου, αφού προηγουμένως έχει γίνει η διαβούλευση μεταξύ των κεντρικών αρχών, εάν κριθεί απαραίτητο. Εάν υπάρχει διπλωματική ή έμμισθη προξενική αρχή ενός κράτους Μπενελούξ, τούτη εκπροσωπεί αυτεπαγγέλτως τα λοιπά κράτη Μπενελούξ.

β) Αν υπάρχει στην πρωτεύουσα ενός κράτους, διπλωματική ή έμμισθη προξενική αρχή του αρμόδιου κράτους, όχι όμως και στην περιοχή όπου υπεβλήθη η αίτηση και εάν, αντιθέτως, ένα ή περισσότερα κράτη Σένγκεν διαθέτουν στην περιοχή αυτή έμμισθη προξενική αρχή, οι θεωρήσεις θα είναι δυνατόν, κατ' εξαίρεση και αποκλειστικά στις χώρες μεγάλης εδαφικής έκτασης, να χορηγούνται από άλλο κράτος κατ' αντιπροσώπευση του αρμόδιου κράτους, εάν υπάρχει ρητή συμφωνία αντιπροσώπευσης μεταξύ των δύο κρατών και σύμφωνα με τις διατάξεις της συμφωνίας αυτής.

γ) Οι διατάξεις των στοιχείων α) και β), επιτρέπουν σε όλες τις περιπτώσεις στον αιτούντα θεώρηση να απευθυνθεί, κατά τη βούλησή του, είτε στην έμμισθη προξενική αρχή του αρμόδιου κατ' αντιπροσώπευση κράτους, είτε στη διπλωματική ή έμμισθη προξενική αρχή του αρμόδιου για τη χορήγηση κράτους.

δ) Η Ομάδα εργασίας II/Θεωρήσεις εκπονεί πίνακα σχετικά με τους συμπεφωνηθέντες κανόνες εκπροσώπησης, τον οποίο αναθεωρεί σε τακτά διαστήματα.

ε) Η χορήγηση θεωρήσεων Σένγκεν σε τρίτα κράτη όπου δεν εκπροσωπούνται όλα τα κράτη Σένγκεν σε σχέση με το άρθρο 30 παράγραφος 1 στοιχείο α) της σύμβασης εφαρμογής της συμφωνίας του Σένγκεν λαμβάνει χώρα βάσει των κατωτέρω αρχών:

- Οι κανόνες εκπροσώπησης κατά την εξέταση αιτήσεων θεώρησης ισχύουν για τις ομοιόμορφες θεωρήσεις διέλευσης από αερολιμένα, διέλευσης και παραμονής μικρής διάρκειας οι οποίες χορηγούνται στα πλαίσια της Σύμβασης εφαρμογής Σένγκεν και βάσει της κοινής προξενικής εγκυκλίου. Το εκπροσωπούν κράτος οφείλει να εφαρμόζει ταχέως τις διατάξεις της κοινής προξενικής εγκυκλίου με ζήλο ανάλογο εκείνου που επιδεικνύει κατά τη χορήγηση ιδίων θεωρήσεων του αυτού τύπου και διάρκειας.

- Με την επιφύλαξη τυχόν ρητών διμερών συμφωνιών, η εκπροσώπηση δεν αφορά τις θεωρήσεις που χορηγούνται με σκοπό την άσκηση έμμισθης επαγγελματικής δραστηριότητας ή δραστηριότητας που υπόκειται σε προέγκριση από το κράτος στο οποίο πρόκειται να ασκηθεί. Οι αιτούντες αυτού του είδους θεωρήσεων πρέπει να απευθύνονται στη διαπιστευμένη προξενική αρχή του κράτους στο οποίο προτίθενται να ασκήσουν την εν λόγω δραστηριότητα.

- Τα κράτη Σένγκεν δεν υποχρεούνται να εκπροσωπούνται στον τομέα της χορήγησης θεωρήσεων σε όλα τα τρίτα κράτη. Τα κράτη Σένγκεν μπορούν να αποφασίσουν ότι οι αιτήσεις χορήγησης θεωρήσεων που υποβάλλονται σε ορισμένα τρίτα κράτη ή οι αιτήσεις για μια συγκεκριμένη κατηγορία θεωρήσεων θα πρέπει να απευθύνονται σε μια διπλωματική ή προξενική αρχή του κράτους κύριου προορισμού.

- Η αποτίμηση του κινδύνου λαθρομετανάστευσης, κατά την υποβολή αιτήσεων θεώρησης, εναπόκειται πλήρως στη διπλωματική ή προξενική αρχή η οποία εξετάζει την αίτηση θεώρησης.

- Τα εκπροσωπούμενα κράτη δέχονται να αναλάβουν την ευθύνη για την εξέταση αιτήσεων παροχής ασύλου από κατόχους θεωρήσεων οι οποίες έχουν χορηγηθεί κατ' εκπροσώπηση και φέρουν σχετική ειδική ένδειξη.

- Σε εξαιρετικές περιπτώσεις, για τις αιτήσεις θεώρησης ορισμένων κατηγοριών αλλοδαπών, μπορεί να οριστεί μέσω διμερών συμφωνιών ότι οι αρχές των εκπροσωπούντων κρατών είτε υποβάλλουν τις εν λόγω αιτήσεις στις αρχές του εκπροσωπούμενου κράτους όπου ευρίσκεται ο κύριος προορισμός, είτε τις παραπέμπουν σε μια διπλωματική ή προξενική αρχή του εν λόγω κράτους. Οι προαναφερόμενες κατηγορίες θα οριστούν εγγράφως, ενδεχομένως ανά διπλωματική ή προξενική αρχή. Στην περίπτωση αυτή, θεωρείται ότι η θεώρηση χορηγείται με εξουσιοδότηση του εκπροσωπούμενου κράτους, βάσει των διατάξεων του άρθρου 30 παράγραφος 1 στοιχείο α) της σύμβασης εφαρμογής Σένγκεν.

- Οι διμερείς συμφωνίες μπορούν να συνταχθούν μεταγενέστερα, βάσει εκτιμήσεων σε εθνικό επίπεδο σχετικά με τις αιτήσεις παροχής ασύλου οι οποίες ενδεχομένως υποβλήθηκαν κατά τη διάρκεια μιας συγκεκριμένης περιόδου από κατόχους θεωρήσεων που χορηγήθηκαν κατ' εκπροσώπηση, καθώς και βάσει εκτιμήσεων σχετικών με άλλα συναφή δεδομένα τα οποία αφορούν τη χορήγηση της εν λόγω θεώρησης. Μπορεί επίσης να συμφωνηθεί ότι η εκπροσώπηση δεν ισχύει για ορισμένες διπλωματικές και προξενικές αρχές (ενδεχομένως ούτε για ορισμένες ιθαγένειες).

- Η εκπροσώπηση λαμβάνει χώρα μόνο για τη χορήγηση θεωρήσεων. Αν δεν είναι δυνατό να χορηγηθεί θεώρηση, επειδή ο ενδιαφερόμενος αλλοδαπός δεν ήταν σε θέση να αποδείξει ότι πληροί τις σχετικές προϋποθέσεις, ο εν λόγω αλλοδαπός πρέπει να ενημερώνεται σχετικά με τη δυνατότητα να υποβάλει αίτηση θεώρησης σε μια διπλωματική ή προξενική αρχή του κράτους Σένγκεν όπου ευρίσκεται ο κύριος προορισμός του.

- Το κανονιστικό πλαίσιο της εκπροσώπησης μπορεί να αποτελέσει αντικείμενο περαιτέρω βελτίωσης, με την επέκταση του δικτύου διαβούλευσης διαμέσου της ανάπτυξης του λογισμικού προκειμένου οι διπλωματικές ή προξενικές αρχές του εκπροσωπούντος κράτους να μπορούν να προβαίνουν σε διαβούλευση, με απλό τρόπο, με τις κεντρικές αρχές του εκπροσωπούμενου κράτους.

- Ο πίνακας εκπροσώπησης για τη χορήγηση θεωρήσεων Σένγκεν σε τρίτα κράτη, όπου δεν εκπροσωπούνται όλα τα κράτη Σένγκεν, υποβάλλεται στην κεντρική ομάδα προκειμένου να λαμβάνει γνώση των τροποποιήσεων που έχουν περιληφθεί στον πίνακα, μετά από κοινού συμφωνία μεταξύ των ενδιαφερόμενων κρατών Σένγκεν.

2. Αιτήσεις θεωρήσεων οι οποίες υποβάλλονται σε προέγκριση των εθνικών κεντρικών αρχών ή εκείνων ενός άλλου ή περισσοτέρων άλλων συμβαλλόμενων μερών σύμφωνα με το άρθρο 17 παράγραφος 2

2.1. Προέγκριση από την εθνική κεντρική αρχή

Η διπλωματική ή η έμμισθη προξενική αρχή, η οποία εξετάζει την αίτηση, θα πρέπει να ζητά την προέγκριση της κεντρικής της αρχής, να τη συμβουλεύεται ή να της γνωστοποιεί την απόφαση την οποία προτίθεται να λάβει βάσει των περιπτώσεων και σύμφωνα με τους όρους και προθεσμίες που έχουν οριστεί από το νόμο και την εθνική πρακτική. Οι περιπτώσεις προέγκρισης περιλαμβάνονται στο παράρτημα 5Α.

2.2. Διαβουλεύσεις με την κεντρική αρχή ενός ή περισσοτέρων συμβαλλόμενων μερών

Η διπλωματική ή έμμισθη προξενική αρχή στην οποία υποβλήθηκε η αίτηση οφείλει να ζητά την προέγκριση της εθνικής κεντρικής αρχής, η οποία στη συνέχεια θα διαβιβάσει την αίτηση στις αρμόδιες κεντρικές αρχές ενός ή περισσοτέρων κρατών (βλέπε μέρος V.2 σημείο 2.3). Για όσο χρόνο δεν έχει καταρτισθεί ο οριστικός κατάλογος από την εκτελεστική επιτροπή θα χρησιμοποιείται ο κατάλογος ο οποίος επισυνάπτεται στην παρούσα κοινή εγκύκλιο (βλέπε παράρτημα 5 μέρος Β).

2.3. Διαδικασία διαβούλευσης σε περίπτωση εκπροσώπησης

α) Οι αιτήσεις χορήγησης θεωρήσεων σχετικά με τις ιθαγένειες του παραρτήματος 5Γ οι οποίες υποβάλλονται κατ' εκπροσώπηση ενός εταίρου σε πρεσβεία ή προξενική αρχή ενός κράτους Σένγκεν, αποτελούν αντικείμενο διαβουλεύσεων με το κράτος που εκπροσωπείται.

β) Τα στοιχεία των αιτήσεων χορήγησης θεωρήσεων που ανταλλάσσονται είναι τα ίδια με αυτά που χρησιμοποιούνται σήμερα, στο πλαίσιο των διαβουλεύσεων του παραρτήματος 5Β. Εντούτοις, στο έντυπο πρέπει οπωσδήποτε να υπάρχει μία ζώνη σχετικά με τα στοιχεία του κράτους που εκπροσωπείται.

γ) Οι προθεσμίες, η παράταση των προθεσμιών αυτών και το είδος των απαντήσεων θα είναι οι ίδιες με εκείνες που προβλέπονται σήμερα στην κοινή προξενική εγκύκλιο.

δ) Οι διαβουλεύσεις κατά την ερμηνεία του παραρτήματος 5Β διεξάγονται από το κράτος που εκπροσωπείται.

3. Αιτήσεις θεωρήσεων εκ μέρους αλλοδαπών μη μόνιμων κατοίκων

Όταν υποβάλλεται μια αίτηση σε ένα κράτος το οποίο δεν αποτελεί το κράτος μόνιμης κατοικίας τους αιτούντος και υπάρχουν αμφιβολίες για τις πραγματικές του προθέσεις (και ιδιαίτερα όταν διαφαίνεται κίνδυνος παράνομης μετανάστευσης), η θεώρηση δύναται να χορηγείται μόνον μετά από προηγούμενη διαβούλευση με τη διπλωματική ή προξενική αρχή του κράτους μόνιμης κατοικίας του αιτούντος ή/και της κεντρικής προξενικής αρχής.

4. Εξουσιοδότηση για τη χορήγηση ομοιόμορφης θεώρησης

Μόνον οι διπλωματικές ή έμμισθες προξενικές αρχές των κρατών Σένγκεν είναι εξουσιοδοτημένες να χορηγούν ομοιόμορφες θεωρήσεις με εξαίρεση τις περιπτώσεις του παραρτήματος 6.

III. ΠΑΡΑΛΑΒΗ ΤΗΣ ΑΙΤΗΣΗΣ

1. Έντυπα για τις αιτήσεις θεώρησης. Αριθμός αντιτύπων της αίτησης

Οι αλλοδαποί υποχρεούνται επίσης να συμπληρώνουν το έντυπο για την ενιαία θεώρηση. Η αίτηση θεώρησης ενιαίου τύπου υποβάλλεται μέσω του εναρμονισμένου εντύπου το οποίο συμφωνεί με το υπόδειγμα που περιέχεται στο παράρτημα 16.

Συμπληρώνεται τουλάχιστον ένα αντίτυπο του εντύπου της αίτησης, το οποίο θα μπορεί να χρησιμοποιείται κυρίως κατά τη διαβούλευση μεταξύ των κεντρικών αρχών. Τα συμβαλλόμενα μέρη μπορούν, στο μέτρο που το απαιτούν οι εθνικές διοικητικές διαδικασίες, να ζητούν περισσότερα αντίτυπα της αίτησης.

2. Δικαιολογητικά τα οποία πρέπει να επισυνάπτονται στην αίτηση

Οι αλλοδαποί πρέπει να επισυνάπτουν στην αίτηση τα ακόλουθα έγγραφα:

α) ισχυρό ταξιδιωτικό έγγραφο το οποίο να επιδέχεται θεώρηση (βλέπε παράρτημα 11)·

β) εάν χρειάζεται, τα έγγραφα που αιτιολογούν το σκοπό και τους όρους της προβλεπόμενης παραμονής.

Αν οι πληροφορίες τις οποίες διαθέτει η διπλωματική ή προξενική αρχή δείχνουν ότι ο αιτών χαίρει καλής φήμης, το προσωπικό που είναι επιφορτισμένο με τη χορήγηση των θεωρήσεων έχει τη δυνατότητα να τον απαλλάσσει από την υποχρέωση υποβολής των εγγράφων που αιτιολογούν το σκοπό και τους όρους της διαμονής.

3. Εγγύηση σχετικά με την επιστροφή και τα μέσα διαβίωσης

Οι αιτούντες πρέπει να είναι σε θέση να πείσουν τη διπλωματική ή προξενική αρχή, στην οποία υπεβλήθη η αίτηση, ότι διαθέτουν επαρκή μέσα διαβίωσης, καθώς και ότι υπάρχουν εγγυήσεις ότι θα επιστρέψουν στη χώρα προέλευσης.

4. Προσωπική συνέντευξη με τον αιτούντα

Ο αιτών πρέπει να κληθεί κατά γενικό κανόνα να παρουσιαστεί προσωπικά εν όψει της διπλωματικής ή προξενικής αρχής, προκειμένου να εκθέσει προφορικά τα κίνητρα της αίτησής του, ιδίως σε περίπτωση βάσιμων αμφιβολιών σχετικά με τον πραγματικό σκοπό της παραμονής ή την πρόθεση επιστροφής στη χώρα προέλευσης.

Στο βαθμό που δεν υπάρχουν βάσιμες αμφιβολίες για την καλή πίστη του αιτούντος, υπάρχει δυνατότητα προφανώς να γίνει παρέκκλιση από την αρχή αυτή, λαμβανομένης υπόψη της φήμης του ή της απόστασης την οποία είναι αναγκασμένος να διανύσει μέχρι τη διπλωματική ή προξενική αρχή. Το ίδιο ισχύει και στις περιπτώσεις των οργανωμένων ταξιδίων (ομαδικά ταξίδια), λόγω της εγγύησης που απορρέει από το γεγονός ότι τα ταξίδια αυτά διοργανώνονται από ένα γνωστό και αξιόπιστο ταξιδιωτικό πρακτορείο.

Το μέρος VIII.5 περιλαμβάνει λεπτομερέστερους κανόνες σχετικά με τις αιτήσεις θεώρησης τη διεκπεραίωση των οποίων αναλαμβάνουν οι πάροχοι διοικητικών υπηρεσιών, τα πρακτορεία ταξιδίων καθώς και οι τουριστικοί πράκτορες και οι πωλητές τους.

IV. ΝΟΜΙΚΗ ΒΑΣΗ

Η ομοιόμορφη θεώρηση χορηγείται μόνο αν πληρούνται οι όροι εισόδου τους οποίους ορίζουν οι διατάξεις των άρθρων 15 και 5 της σύμβασης εφαρμογής. Το κείμενο των άρθρων αυτών παρατίθεται κατωτέρω:

Άρθρο 15

Κατ' αρχήν οι θεωρήσεις οι οποίες αναφέρονται στο άρθρο 10 δε χορηγούνται παρά μόνο εάν ο αλλοδαπός πληροί τους όρους εισόδου οι οποίοι ορίζονται στο άρθρο 5 παράγραφος 1 στοιχεία α), γ), δ) και ε).

Άρθρο 5

1. Για διαμονή η οποία δεν υπερβαίνει τους τρεις μήνες, η είσοδος στον ενιαίο χώρο των συμβαλλομένων μερών είναι δυνατόν να χορηγείται στον αλλοδαπό ο οποίος πληροί τους ακόλουθους όρους:

α) να κατέχει ισχυρό ή ισχυρά έγγραφα, καθορισμένα από την εκτελεστική επιτροπή, τα οποία του επιτρέπουν να διέλθει τα σύνορα·

β) να διαθέτει μία ισχυρή θεώρηση, εάν απαιτείται·

γ) να παρουσιάζει, εάν χρειάζεται, έγγραφα τα οποία αιτιολογούν το σκοπό και τους όρους της προβλεπόμενης διαμονής και διαθέτει επαρκή μέσα διαβίωσης, τόσο για τη διάρκεια της προβλεπόμενης διαμονής όσο και για την επιστροφή στη χώρα προέλευσης ή για τη διέλευση προς ένα τρίτο κράτος στο οποίο είναι εξασφαλισμένη η είσοδός του, ή όπου μπορεί να αποκτήσει νομίμως τα μέσα αυτά·

δ) να μην είναι καταχωρημένος στον κατάλογο ανεπιθύμητων·

ε) να μη θεωρείται ότι μπορεί να απειλήσει τη δημόσια τάξη, την εθνική ασφάλεια ή τις διεθνείς σχέσεις ενός από τα συμβαλλόμενα μέρη.

2. Η είσοδος στον ενιαίο χώρο των συμβαλλομένων μερών πρέπει να απαγορεύεται στον αλλοδαπό ο οποίος δεν πληροί το σύνολο των προϋποθέσεων αυτών, εκτός εάν ένα συμβαλλόμενο μέρος θεωρεί απαραίτητη την παρέκκλιση από την αρχή αυτή για ανθρωπιστικούς λόγους, λόγους που συνδέονται με το εθνικό συμφέρον ή λόγω διεθνών υποχρεώσεων. Στην περίπτωση αυτή η είσοδος θα περιορίζεται στο έδαφος του ενδιαφερόμενου συμβαλλόμενου μέρους, το οποίο οφείλει να ειδοποιεί τα άλλα συμβαλλόμενα μέρη.

Οι κανόνες αυτοί δεν εμποδίζουν την εφαρμογή των ειδικών διατάξεων οι οποίες αφορούν το δικαίωμα ασύλου ούτε των διατάξεων του άρθρου 18.

Οι θεωρήσεις περιορισμένης εδαφικής ισχύος χορηγούνται σύμφωνα κατά τους όρους του άρθρου 11 παράγραφος 2, του άρθρου 14 παράγραφος 1, του άρθρου 16 και του άρθρου 5 παράγραφος 2 (βλέπε μέρος V.3).

Άρθρο 11 παράγραφος 2

2. Οι διατάξεις της παραγράφου 1 δεν αποκλείουν όπως, κατά τη διάρκεια του σχετικού εξαμήνου, ένα συμβαλλόμενο μέρος χορηγεί, αν υπάρχει ανάγκη, μια νέα θεώρηση της οποίας η ισχύς θα περιορίζεται στο έδαφός του.

Άρθρο 14 παράγραφος 1

1. Καμία θεώρηση δεν είναι δυνατό να τίθεται σε ταξιδιωτικό έγγραφο αν το τελευταίο δεν ισχύει για κανένα από τα συμβαλλόμενα μέρη. Αν το ταξιδιωτικό έγγραφο δεν ισχύει παρά μόνο για ένα ή περισσότερα συμβαλλόμενα μέρη, η θεώρηση που θα τίθεται θα ισχύει μόνο γι' αυτό ή γι' αυτά τα συμβαλλόμενα μέρη.

Άρθρο 16

Αν ένα συμβαλλόμενο μέρος εκτιμά ότι, για έναν από τους λόγους οι οποίοι απαριθμούνται στο άρθρο 5 παράγραφος 2, είναι απαραίτητο να παρεκκλίνει από την αρχή η οποία καθορίζεται στο άρθρο 15, χορηγώντας θεώρηση σε έναν αλλοδαπό ο οποίος δεν πληροί το σύνολο των όρων εισόδου οι οποίοι προβλέπονται στο άρθρο 5 παράγραφος 1, η ισχύς αυτής της θεώρησης περιορίζεται στο έδαφος αυτού του συμβαλλόμενου μέρους, το οποίο είναι υποχρεωμένο να ενημερώσει τα άλλα συμβαλλόμενα μέρη.

V. ΕΞΕΤΑΣΗ ΤΗΣ ΑΙΤΗΣΗΣ ΚΑΙ ΛΗΨΗ ΤΗΣ ΣΧΕΤΙΚΗΣ ΑΠΟΦΑΣΗΣ

Η διπλωματική ή προξενική αρχή ελέγχει κατ' αρχάς τα προσκομισθέντα έγγραφα (1) και λαμβάνει την απόφασή της σχετικά με την αίτηση θεώρησης αφού τα μελετήσει (2):

Βασικά κριτήρια για την εξέταση της αίτησης

Υπενθυμίζεται ότι κύριοι προβληματισμοί οι οποίοι πρέπει να καθοδηγούν την εξέταση των αιτήσεων θεώρησης είναι: η ασφάλεια των κρατών μελών Σένγκεν, η καταπολέμηση της παράνομης μετανάστευσης ως και άλλες πτυχές των διεθνών σχέσεων. Ανάλογα με τις χώρες, ένας δύναται να κατισχύει των άλλων, πρέπει όμως να λαμβάνονται πάντα όλοι υπόψη.

Όσον αφορά την ασφάλεια, ο πρόξενος πρέπει να είναι βέβαιος ότι έχουν γίνει οι απαραίτητοι έλεγχοι: έλεγχος του καταλόγου ανεπιθύμητων (ερυθρά δελτία), μέσω του συστήματος πληροφόρησης Σένγκεν και προέγκριση των κεντρικών αρχών για τις χώρες οι οποίες υπόκεινται στη διαδικασία αυτή.

Σχετικά με τον κίνδυνο λαθραίας μετανάστευσης, η εκτίμηση εναπόκειται αποκλειστικά στη διπλωματική ή προξενική αρχή. Η εξέταση των αιτήσεων αποσκοπεί στον εντοπισμό των υποψηφίων λαθρομεταναστών οι οποίοι επιζητούν να εισέλθουν και να εγκατασταθούν στον ενιαίο χώρο των συμβαλλομένων μερών Σένγκεν με το πρόσχημα μιας θεώρησης για τουρισμό, σπουδές, εμπορικές συναλλαγές ή επίσκεψη συγγενών. Για το λόγο αυτό, απαιτείται ιδιαίτερη επαγρύπνηση όσον αφορά τους "πληθυσμούς οι οποίοι παρουσιάζουν υψηλό μεταναστευτικό κίνδυνο", δηλαδή τους ανέργους και τα άτομα τα οποία στερούνται σταθερών πόρων. Εάν υπάρχουν αμφιβολίες σχετικά με τη γνησιότητα των εγγράφων και των προσκομισθέντων δικαιολογητικών, η διπλωματική ή προξενική αρχή δεν θα χορηγεί τη θεώρηση.

Αντίθετα, οι έλεγχοι θα είναι πιο ελαστικοί για τους αιτούντες οι οποίοι είναι γνωστοί ως πρόσωπα "bona fide" ενώ οι πρόξενοι θα αλληλοενημερώνονται για τις πληροφορίες αυτές στα πλαίσια της επιτόπιας προξενικής συνεργασίας.

1. Εξέταση των αιτήσεων θεώρησης

1.1. Εξέταση της αίτησης θεώρησης

- η διάρκεια παραμονής που ζητείται πρέπει να αντιστοιχεί στο σκοπό του ταξιδιού,

- οι απαντήσεις στις ερωτήσεις του εντύπου πρέπει να είναι πλήρεις και να έχουν συνοχή. Το έντυπο θα πρέπει να περιέχει φωτογραφία ταυτότητας του αιτούντος και να αναφέρει, στο μέτρο του δυνατού, τον κύριο προορισμό του ταξιδίου του.

1.2. Εξακρίβωση της ταυτότητας του αιτούντος και έλεγχος του καταλόγου ανεπιθύμητων μέσω του συστήματος πληροφόρησης Σένγκεν (SIS). Θα πρέπει να ελέγχεται επίσης εάν ο αιτών αποτελεί απειλή για την ασφάλεια σε βαθμό που να δικαιολογεί την απόρριψη της αίτησης θεώρησης ή εάν υπάρχει κίνδυνος να πρόκειται για επίδοξο λαθρομετανάστη, λόγω παραβίασης της διάρκειας του δικαιώματος παραμονής, το οποίο του έδιδε παλαιότερη θεώρηση.

1.3. Έλεγχος του ταξιδιωτικού εγγράφου

- Εξακρίβωση της εγκυρότητας του εγγράφου. Τούτο επιβάλλεται να είναι πλήρες, να μην είναι πλαστό ούτε παραχαραγμένο.

- Εξακρίβωση τις εδαφικής ισχύος του ταξιδιωτικού εγγράφου. Το έγγραφο πρέπει να ισχύει για την είσοδο στον ενιαίο χώρο των συμβαλλομένων μερών Σένγκεν.

- Εξακρίβωση της διάρκειας της ισχύος του ταξιδιωτικού εγγράφου. Η διάρκεια της ισχύος του θα πρέπει να υπερβαίνει κατά τρεις μήνες τη λήξη της διάρκειας ισχύος της θεώρησης (άρθρο 13 παράγραφος 2 της σύμβασης εφαρμογής).

- Ωστόσο για επείγοντες ανθρωπιστικούς λόγους ή εθνικού συμφέροντος ή λόγω διεθνών υποχρεώσεων, είναι δυνατόν να χορηγούνται κατ' εξαίρεση θεωρήσεις σε ταξιδιωτικά έγγραφα των οποίων η διάρκεια ισχύος είναι μικρότερη από αυτή που αναφέρεται στην προηγούμενη παράγραφο (τρεις μήνες), υπό τον όρο ότι η εν λόγω διάρκεια ισχύος θα υπερβαίνει εκείνη της θεώρησης και ότι η επιστροφή θα είναι απόλυτα εγγυημένη.

- Εξακρίβωση της διάρκειας προηγουμένων διαμονών στον ενιαίο χώρο των συμβαλλομένων μερών.

1.4. Εξέταση άλλων δικαιολογητικών σε συνάρτηση με την αίτηση:

Ο αριθμός και η φύση των δικαιολογητικών εξαρτώνται από τον ενδεχόμενο κίνδυνο λαθραίας μετανάστευσης και τις επιτόπιες συνθήκες (π.χ. μετατρεψιμότητα του νομίσματος) και είναι δυνατόν να ποικίλλουν από τη μια χώρα στην άλλη. Όσον αφορά την αξιολόγηση των δικαιολογητικών, οι διπλωματικές και προξενικές αρχές των συμβαλλομένων μερών δύνανται να υιοθετήσουν πρακτικές προσαρμοσμένες στις επιτόπιες συνθήκες.

Τα δικαιολογητικά αυτά θα πρέπει υποχρεωτικά να αναφέρονται στα κίνητρα του ταξιδιού, τα μεταφορικά μέσα και την επιστροφή, τα μέσα διαβίωσης και τις συνθήκες κατάλυσης:

- Δικαιολογητικά τα οποία αφορούν το σκοπό του ταξιδίου, για παράδειγμα:

- επιστολή πρόσκλησης,

- επίσημη πρόσκληση (π.χ. σε συνέδρια),

- συμμετοχή σε οργανωμένο ταξίδι.

- Δικαιολογητικά τα οποία αφορούν το δρομολόγιο, τα μεταφορικά μέσα και την επιστροφή, για παράδειγμα:

- εισιτήριο μετ' επιστροφής,

- συνάλλαγμα για την βενζίνη ή ασφάλεια του αυτοκινήτου.

- Δικαιολογητικά τα οποία αφορούν τα μέσα διαβίωσης:

Είναι δυνατόν να γίνονται δεκτά ως απόδειξη επαρκών μέσων διαβίωσης: ρευστό χρήμα σε μετατρέψιμο νόμισμα, ταξιδιωτικές επιταγές, βιβλιάρια επιταγών επί λογαριασμού σε συνάλλαγμα, πιστωτικές κάρτες ή οιοδήποτε άλλο μέσο το οποίο χρησιμεύει ως απόδειξη για την ύπαρξη πόρων σε συνάλλαγμα.

Το ύψος των μέσων διαβίωσης πρέπει να είναι ανάλογο με τη διάρκεια και το σκοπό της παραμονής καθώς και με το κόστος διαβίωσης στην ή στις χώρες Σένγκεν όπου γίνεται η επίσκεψη. Για το σκοπό αυτό, οι εθνικές αρχές των συμβαλλόμενων μερών θα καθορίζουν ετησίως ενδεικτικά ποσά για τη διέλευση των συνόρων (βλέπε παράρτημα 7)(6).

- Δικαιολογητικά τα οποία αφορούν την κατάλυση:

Είναι δυνατόν να γίνονται αποδεκτά ως δικαιολογητικά για την κατάλυση, μεταξύ άλλων, τα ακόλουθα έγγραφα:

α) οι κρατήσεις σε ξενοδοχειακή ή παρόμοια επιχείρηση·

β) έγγραφα τα οποία πιστοποιούν την ύπαρξη μισθωτηρίου συμβολαίου ή τίτλου ιδιοκτησίας, στο όνομα του αιτούντος θεώρηση και σε κατοικία ευρισκόμενη στην επισκεπτόμενη χώρα·

γ) όταν ο αλλοδαπός δηλώνει ότι θα φιλοξενηθεί στην κατοικία ενός φυσικού ή νομικού προσώπου, οι προξενικές αρχές θα πρέπει να ελέγξουν εάν ο αλλοδαπός θα φιλοξενηθεί πράγματι στο μέρος το οποίο έχει δηλώσει:

- είτε με ελέγχους από τις εθνικές αρχές, στο μέτρο που κρίνονται αναγκαίες,

- είτε απαιτώντας την προσκόμιση από τον αιτούντα βεβαίωσης η οποία να πιστοποιεί τη δέσμευση φιλοξενίας υπό τη μορφή ενιαίου εντύπου το οποίο συμπληρώνεται από τον φιλοξενούνται και θεωρείται από την αρμόδια αρχή του συμβαλλομένου μέρους σύμφωνα με τις διατάξεις της εθνικής του νομοθεσίας. Υπόδειγμα του ενιαίου αυτού εντύπου είναι δυνατόν να υιοθετηθεί από την εκτελεστική επιτροπή,

- είτε απαιτώντας την προσκόμιση από τον αιτούντα επίσημης ή δημόσιας βεβαίωσης η οποία να πιστοποιεί τη δέσμευση φιλοξενίας, η οποία θα έχει επικυρωθεί και ελεγχθεί σύμφωνα με την εθνική νομοθεσία του συμβαλλόμενου μέρους.

Η προσκόμιση των εγγράφων τα οποία αφορούν τη δέσμευση φιλοξενίας και τα οποία προβλέπονται στα δύο προηγούμενα σημεία δεν αποτελεί νέα προϋπόθεση για τη χορήγηση θεώρησης. Τα έγγραφα αυτά έχουν πάντως πρακτική σημασία εφόσον προορίζονται να αποδείξουν στον πρόξενο την εξασφάλιση καταλύματος και, ενδεχομένως, μέσων διαβίωσης. Αν ένα συμβαλλόμενο μέρος χρησιμοποιεί ένα παρόμοιο έγγραφο, θα πρέπει σε αυτό να διευκρινίζεται οπωσδήποτε η ταυτότητα του ατόμου το οποίο φιλοξενεί και του (των) προσκεκλημένου(-ων), η διεύθυνση της κατοικίας, η διάρκεια και ο σκοπός της παραμονής, η ενδεχόμενη συγγενική σχέση καθώς και το νομότυπο ή μη της παραμονής του φιλοξενούντα.

Μετά τη χορήγηση της θεώρησης, ο πρόξενος θα σφραγίσει και θα αναγράψει τον αριθμό της θεώρησης στο έγγραφο ώστε να μη χρησιμοποιηθεί εκ νέου.

Οι έλεγχοι αυτοί έχουν σκοπό να αποτρέψουν τις καταχρηστικές προσκλήσεις, τις πλαστές προσκλήσεις ή εκείνες οι οποίες προέρχονται από αλλοδαπούς των οποίων το καθεστώς παραμονής είναι παράνομο ή επισφαλές.

Η προσκόμιση δικαιολογητικού κατάλυσης -πριν από την υποβολή της αίτησης θεώρησης- δύναται να μην απαιτηθεί όταν ο αιτών αποδείξει ότι κατέχει επαρκή οικονομικά μέσα για την κάλυψη των εξόδων συντήρησης και κατάλυσης του στο συμβαλλόμενο μέρος ή τα συμβαλλόμενα μέρη τα οποία προτίθεται να επισκεφθεί.

- Άλλα δικαιολογητικά τα οποία ενδέχεται να απαιτηθούν, όπως π.χ.:

- δικαιολογητικά τα οποία πιστοποιούν τον τόπο μόνιμης κατοικίας και τους δεσμούς με τη χώρα μόνιμης κατοικίας,

- άδεια γονέων για τους ανήλικους,

- δικαιολογητικά σχετικά με την κοινωνικο-επαγγελματική κατάσταση του αιτούντος.

Όταν απαιτούνται δηλώσεις ανάληψης ευθύνης, πιστοποιητικά φιλοξενίας κ.λπ., σύμφωνα με την εθνική νομοθεσία ενός κράτους Σένγκεν προκειμένου να στοιχειοθετούνται οι προσκλήσεις μεταξύ ιδιωτών ή επιχειρηματιών, τα εν λόγω έγγραφα εκδίδονται υπό τη μορφή εναρμονισμένου εντύπου.

1.5. Έλεγχος της καλής πίστης του αιτούντος

Προκειμένου να αξιολογηθεί η καλή πίστη του αιτούντος, οι προξενικές αρχές ελέγχουν αν ο αιτών συμπεριλαμβάνεται στα πρόσωπα, τα οποία θεωρούνται "καλής πίστης" στα πλαίσια της επιτόπιας προξενικής συνεργασίας.

Επιπλέον συμβουλεύονται τις πληροφορίες οι οποίες έχουν ανταλλαγεί και οι οποίες αναφέρονται στο μέρος VIII.3 της παρούσας κοινής εγκυκλίου.

2. Διαδικασία λήψης απόφασης σχετικά με τις αιτήσεις θεωρήσεων

2.1. Επιλογή του είδους θεώρησης και του αριθμού εισόδων

Μια ομοιόμορφη θεώρηση είναι δυνατόν να είναι (άρθρο 11):

- θεώρηση ισχυρή για μια ή περισσότερες εισόδους, υπό την προϋπόθεση ότι ούτε η διάρκεια της συνεχούς παραμονής ούτε η συνολική διάρκεια των διαδοχικών διαμονών υπερβαίνουν τους τρεις μήνες ανά εξάμηνο, από την ημερομηνία της πρώτης εισόδου,

- θεώρηση με διάρκεια ισχύος ενός έτους, η οποία δίνει δικαίωμα παραμονής τριών μηνών κατά τη διάρκεια περιόδου έξι μηνών και για πολλαπλές εισόδους. Μια τέτοια θεώρηση είναι δυνατόν να χορηγηθεί στα πρόσωπα τα οποία παρέχουν τις απαραίτητες εγγυήσεις και για τα οποία ένα συμβαλλόμενο μέρος εκδηλώνει ιδιαίτερο ενδιαφέρον. Σε εξαιρετικές περιπτώσεις είναι δυνατόν να χορηγηθεί σε ορισμένες κατηγορίες προσώπων μία θεώρηση με διάρκεια ισχύος μεγαλύτερης του έτους, έως πέντε έτη, η οποία να δίνει δικαίωμα πολλαπλών εισόδων,

- θεώρηση διέλευσης, η οποία επιτρέπει στον κάτοχό της να διέλθει μία, δύο ή, σε εξαιρετικές περιπτώσεις, περισσότερες φορές από τον ενιαίο χώρο των συμβαλλομένων μερών, προκειμένου να μεταβεί στο έδαφος ενός τρίτου κράτους, χωρίς η διάρκεια της διέλευσης να είναι δυνατόν να ξεπερνά τις πέντε ημέρες και εφόσον έχει εξακριβωθεί ότι επιτρέπεται η είσοδος του αλλοδαπού στο τρίτο κράτος τελικού προορισμού και η διαδρομή διέλευσης περνά λογικά από τον ενιαίο χώρο των συμβαλλόμενων μερών.

2.2. Διοικητική ευθύνη της προξενικής αρχής η οποία επιλαμβάνεται της αίτησης

Οι διπλωματικοί αντιπρόσωποι ή οι επικεφαλής των προξενικών αρχών αναλαμβάνουν, σύμφωνα με τις αρμοδιότητές τους σε εθνικό επίπεδο, την πλήρη ευθύνη ως προς τους όρους της πρακτικής χορήγησης θεωρήσεων από την αρχή τους και διαβουλεύονται μεταξύ τους.

Η διπλωματική ή προξενική αρχή λαμβάνει την απόφασή της βάσει του συνόλου των πληροφοριών τις οποίες διαθέτει και λαμβάνοντας υπόψη τη συγκεκριμένη κατάσταση του κάθε αιτούντος.

2.3. Ακολουθητέα διαδικασία στις περιπτώσεις κατά τις οποίες απαιτείται προηγούμενη διαβούλευση με τις κεντρικές αρχές των λοιπών συμβαλλομένων μερών

Σε ό,τι αφορά τη διενέργεια των διαβουλεύσεων μεταξύ κεντρικών αρχών, τα συμβαλλόμενα μέρη αποφάσισαν τη δημιουργία συστήματος. Εάν διακοπεί η λειτουργία του τεχνικού συστήματος, για τη διενέργεια των διαβουλεύσεων είναι δυνατό για μια μεταβατική φάση και ανάλογα με την περίπτωση να εφαρμοσθούν τα ακόλουθα μέτρα:

- περιορισμός του αριθμού διαβουλεύσεων στις περιπτώσεις που κρίνονται απαραίτητες,

- χρήση του τοπικού δικτύου από τις πρεσβείες ή τα προξενεία των ενδιαφερομένων για την περαιτέρω διαβίβαση των διαβουλεύσεων κρατών,

- χρήση του δικτύου των πρεσβειών των συμβαλλομένων μερών που βρίσκονται σε κάθε συμβαλλόμενο μέρος: είτε α) στη χώρα που πρέπει να υποβάλλει την αίτηση διαβουλεύσεων, είτε β) στη χώρα που πρέπει να υποβληθεί η αίτηση,

- χρήση των συμβατικών συστημάτων: φαξ, τηλέφωνο κ.λπ., μεταξύ των σημείων επαφής,

- ενίσχυση της επαγρύπνησης υπέρ του κοινού συμφέροντος.

Εφόσον οι αιτούντες υπάγονται στις κατηγορίες που ορίζονται στο παράρτημα 5Β, οι οποίες υποβάλλονται στην προέγκριση μιας κεντρικής αρχής -του Υπουργείου Εξωτερικών ή άλλης υπηρεσίας- (άρθρο 17 παράγραφος 2 της σύμβασης), η χορήγηση της ομοιόμορφης θεώρησης και της θεώρησης παραμονής μακράς διάρκειας που ισχύει συγχρόνως και ως θεώρηση παραμονής βραχείας διάρκειας πραγματοποιείται σύμφωνα με τη διαδικασία που περιγράφεται κατωτέρω.

Η διπλωματική ή προξενική αρχή, η οποία επελήφθη της αίτησης ατόμου το οποίο υπάγεται σε μία από τις κατηγορίες οι οποίες υποβάλλονται σε διαβουλεύσεις με τις κεντρικές αρχές, υποχρεούται κατ' αρχάς να βεβαιωθεί, αφού συμβουλευτεί το σύστημα πληροφόρησης Σένγκεν, ότι ο αιτών δεν είναι καταχωρημένος στον κατάλογο ανεπιθύμητων (ερυθρά δελτία).

Επιπλέον, θα ακολουθήσει την ακόλουθη διαδικασία:

α) Διαδικασία

Η διαδικασία η οποία προβλέπεται στο στοιχείο β) δεν πρέπει να ακολουθηθεί όταν ο αιτών τη θεώρηση είναι καταχωρημένος στον κατάλογο ανεπιθύμητων στο σύστημα πληροφόρησης Σένγκεν.

β) Διαβίβαση της αίτησης στην εθνική κεντρική αρχή

Η διπλωματική ή έμμισθη προξενική αρχή η οποία επελήφθη της αίτησης ατόμου το οποίο υπάγεται στις κατηγορίες οι οποίες υποβάλλονται σε διαβούλευση θα διαβιβάσει πάραυτα την αίτηση αυτή στις κεντρικές υπηρεσίες της χώρας της.

- Εάν η ερωτηθείσα κεντρική αρχή, του συμβαλλόμενου μέρους στην προξενική αρχή του οποίου υπεβλήθη η αίτηση και το οποίο είναι το αρμόδιο να την εξετάσει και να αποφανθεί, λάβει αρνητική απόφαση, δεν είναι απαραίτητο να ακολουθήσει τη διαδικασία διαβούλευσης με τις κεντρικές αρχές των συμβαλλομένων μερών τα οποία έχουν απαιτήσει να ζητείται η προέγκρισή τους.

- Σε περίπτωση αίτησης, η οποία εξετάζεται κατ' αντιπροσώπευση του αρμόδιου συμβαλλόμενου μέρους, η κεντρική αρχή του συμβαλλόμενου μέρους, σε προξενική αρχή του οποίου υπεβλήθη η αίτηση, τη διαβιβάζει στην κεντρική αρχή του συμβαλλόμενου μέρους. Εάν η κεντρική αρχή του αντιπροσωπευόμενου συμβαλλόμενου μέρους -ή, σε περίπτωση κατά την οποία τούτο προβλέπεται από τη συμφωνία αντιπροσώπευσης, η κεντρική αρχή του συμβαλλόμενου μέρους-αντιπροσώπου- αποφασίζει να απορρίψει την αίτηση θεώρησης, δεν είναι απαραίτητο να ξεκινήσει ή να συνεχιστεί διαδικασία διαβούλευσης με τις κεντρικές αρχές των συμβαλλομένων μερών τα οποία έχουν απαιτήσει να ζητείται η προέγκρισή τους.

γ) Πληροφορίες οι οποίες πρέπει να διαβιβάζονται στην κεντρική αρχή

Στα πλαίσια των διαβουλεύσεων μεταξύ των κεντρικών αρχών οι διπλωματικές ή προξενικές αρχές στις οποίες υπεβλήθη η αίτηση διαβιβάζουν τις ακόλουθες πληροφορίες στην κεντρική αρχή τους:

1. Διπλωματική ή προξενική αρχή στην οποία υπεβλήθη η αίτηση.

2. Επώνυμο και όνομα(-τα), ημερομηνία και τόπος γέννησης και στο βαθμό που είναι γνωστά τα ονόματα των γονέων των αιτούντων.

3. Ιθαγένεια των αιτούντων και, στο βαθμό που είναι γνωστές, προηγούμενες ιθαγένειές τους.

4. Είδος και αριθμός του ή των επιδειχθέντων ταξιδιωτικών εγγράφων καθώς και ημερομηνία έκδοσης και λήξης τους.

5. Διάρκεια και σκοπός της παραμονής την οποία θα πραγματοποιήσει ο αιτών.

6. Προβλεπόμενες ημερομηνίες για το ταξίδι.

7. Κατοικία, επάγγελμα, εργοδότης.

8. Στοιχεία τα οποία διαθέτουν τα κράτη μέλη, ιδίως προηγούμενες αιτήσεις και διαμονές στον ενιαίο χώρο.

9. Σύνορα από τα οποία ο αιτών προτίθεται να εισέλθει στον ενιαίο χώρο Σένγκεν.

10. Άλλα επώνυμα (επώνυμο του/της συζύγου πριν από και μετά το γάμο, προκειμένου να συμπληρωθεί η ταυτότητα σύμφωνα με τις απαιτήσεις του εθνικού δικαίου των συμβαλλομένων μερών και του εθνικού δικαίου της χώρας της οποίας την ιθαγένεια έχει ο αιτών).

11. Άλλες πληροφορίες οι οποίες κρίνονται χρήσιμες για τις προξενικές αρχές, οι οποίες αφορούν για παράδειγμα τον/τη σύζυγο και τα ανήλικα τέκνα τα οποία συνοδεύουν τον ενδιαφερόμενο και τα ονόματα των οποίων αναγράφονται στο διαβατήριο, οι θεωρήσεις τις οποίες έλαβε στο παρελθόν ο αιτών, οι αιτήσεις θεωρήσεων οι οποίες σχετίζονται με τον ίδιο προορισμό.

Οι πληροφορίες αυτές θα ληφθούν από το έντυπο της αίτησης θεώρησης με τη σειρά σύμφωνα με την οποία απαριθμούνται στο εν λόγω έντυπο.

Τα στοιχεία αυτά αποτελούν τη βάση των πληροφοριών οι οποίες πρέπει να διαβιβασθούν στα πλαίσια των διαβουλεύσεων μεταξύ των κεντρικών αρχών. Ο τρόπος διαβίβασης εμπίπτει καταρχήν στην αρμοδιότητα του συμβαλλόμενου μέρους το οποίο πραγματοποιεί τη διαβούλευση, ενώ εννοείται ότι η ημερομηνία και η ώρα της διαβίβασης ως και της παραλαβής τους από τις κεντρικές αρχές-παραλήπτες πρέπει να φαίνεται καθαρά.

δ) Διαβίβαση της αίτησης διαβούλευσης από την εθνική κεντρική αρχή σε μία άλλη ή σε άλλες κεντρικές αρχές

Η κεντρική αρχή του κράτους μέλους στην προξενική αρχή του οποίου υπεβλήθη η αίτηση διαβουλεύεται με τη σειρά της την αρχή ή τις κεντρικές αρχές της ή των κρατών τα οποία ζήτησαν τη διαβούλευση. Για το σκοπό αυτό, ως κεντρικές αρχές θεωρούνται εκείνες, οι οποίες ορίσθηκαν από τα συμβαλλόμενα μέρη.

Οι ανωτέρω αρχές, αφού προβούν στη σχετική έρευνα, διαβιβάζουν τις απόψεις τους, σχετικά με την αίτηση θεώρησης, στην κεντρική αρχή η οποία ζήτησε την προέγκρισή τους.

ε) Προθεσμία απάντησης. Παράταση

Η ανώτατη προθεσμία για τη διαβίβαση της απάντησης εκ μέρους των κεντρικών αρχών των οποίων ζητήθηκε η προέγκριση προς την κεντρική αρχή η οποία την ζήτησε είναι επτά ημερολογιακές ημέρες. Η αρχική προθεσμία απάντησης υπολογίζεται από τη διαβίβαση της αίτησης εκ μέρους της κεντρικής αρχής που οφείλει να πραγματοποιήσει τη διαβούλευση.

Αν στο διάστημα των επτά ημερών μια από τις κεντρικές αρχές με την οποία πραγματοποιείται διαβούλευση διατυπώσει αίτημα για την παράταση της προθεσμίας τότε αυτή μπορεί να παραταθεί κατά επτά ημέρες επιπλέον.

Σε εξαιρετικές περιπτώσεις, η κεντρική αρχή που απαιτεί τη διαβούλευση έχει τη δυνατότητα να ζητήσει αιτιολογημένη παράταση πέραν των επτά ημερών.

Οι αρχές με τις οποίες πραγματοποιούνται οι διαβουλεύσεις μεριμνούν ώστε σε περίπτωση επείγοντος η απάντηση να κοινοποιηθεί το συντομότερο δυνατό.

Εάν παρέλθει άπρακτη η αρχική προθεσμία -και η παράταση αυτής, εφόσον τούτη έχει ζητηθεί- η απουσία απάντησης ισοδυναμεί με έγκριση. Τούτο σημαίνει ότι για το ή τα συμβαλλόμενα μέρη με τα οποία πραγματοποιήθηκαν οι διαβουλεύσεις δεν υπάρχει λόγος για τον οποίο να αντιτάσσονται στη χορήγηση της θεώρησης.

στ) Λήψη απόφασης σε συνάρτηση με το αποτέλεσμα της διαδικασίας διαβουλεύσεων

Αφού εκπνεύσει τόσο η αρχική προθεσμία όσο και η παράτασή της, η κεντρική αρχή του συμβαλλόμενου μέρους το οποίο επελήφθη της αίτησης δύναται να επιτρέψει στη διπλωματική ή την έμμισθη προξενική αρχή της, τη χορήγηση της ομοιόμορφης θεώρησης.

Η προξενική αρχή στην οποία υπεβλήθη η αίτηση, ελλείψει ρητής απόφασης εκ μέρους της κεντρικής της αρχής, δύναται να χορηγήσει τη θεώρηση μετά την παρέλευση 14 ημερών από τη στιγμή της διαβίβασης της αίτησης από την υπεύθυνη για την πραγματοποίηση της διαβούλευσης κεντρική αρχή. Κάθε κεντρική αρχή είναι υπεύθυνη να ενημερώνει τις προξενικές αρχές για την έναρξη της προθεσμίας της διαβούλευσης.

Αντιθέτως, εάν η κεντρική αρχή η οποία προβαίνει στη διαβούλευση λάβει αίτημα εξαιρετικής παράτασης της προθεσμίας, θα το γνωστοποιήσει στην προξενική αρχή στην οποία υποβλήθηκε η αίτηση, η οποία δεν θα μπορεί να χορηγήσει θεώρηση έως ότου αποφανθεί ρητά η κεντρική της αρχή.

ζ) Διαβίβαση ειδικών εγγράφων

Σε εξαιρετικές περιπτώσεις, η πρεσβεία στην οποία υπεβλήθη η αίτηση χορήγησης θεωρήσεως κατόπιν αιτήσεως της προξενικής αρχής του κράτους που αποτέλεσε αντικείμενο διαβούλευσης δυνάμει του άρθρου 17 της σύμβασης Σένγκεν, μπορεί να διαβιβάζει το έντυπο της αίτησης χορήγησης θεωρήσεως (με φωτογραφία).

Η διαδικασία αυτή εφαρμόζεται μόνο στις πόλεις όπου υπάρχουν διπλωματικές ή προξενικές αρχές του κράτους που προβαίνει σε διαβούλευση και του κράτους που αποτελεί αντικείμενο διαβούλευσης και για τις ιθαγένειες που διατυπώνονται στο παράρτημα 5Β.

Δεν είναι δυνατόν, σε καμία περίπτωση, να δίδεται απάντηση ή να υποβάλλεται αίτηση παράτασης των διαβουλεύσεων σε τοπικό επίπεδο, εκτός των διαβουλεύσεων που διενεργούνται σε τοπικό επίπεδο στα πλαίσια όσων προβλέπονται στο παράρτημα 5Β της κοινής προξενικής εγκυκλίου, ενώ χρησιμοποιείται πάντα το δίκτυο διαβουλεύσεων μεταξύ των κεντρικών αρχών.

2.4. Άρνηση εξέτασης της αίτησης ή απόρριψη της αίτησης

Η διαδικασία και οι δυνατές προσφυγές στην περίπτωση κατά την οποία η διπλωματική ή η προξενική αρχή ενός συμβαλλόμενου μέρους αρνείται να εξετάσει ή απορρίπτει την αίτηση διέπονται από το δίκαιο του εν λόγω συμβαλλόμενου μέρους.

Σε περίπτωση που απορρίπτεται η αίτηση θεώρησης και οι εθνικές νομικές διατάξεις προβλέπουν την αιτιολόγηση της απόρριψης αυτής, η αιτιολογία θα πρέπει να στηρίζεται στην ακόλουθη διατύπωση:"Η αίτηση θεώρησης που υποβάλατε απερρίφθη δυνάμει του άρθρου 15 σε συνδυασμό με το άρθρο 5 της σύμβασης εφαρμογής της συμφωνίας του Σένγκεν της 19ης Ιουνίου 1990, εφόσον δεν πληροίτε τις προϋποθέσεις που προβλέπονται υπό τα στοιχεία α), γ), δ), ε) του άρθρου 5 παράγραφος 1 της ανωτέρω σύμβασης (σημειώσατε το αντίστοιχο σημείο), στο οποίο ορίζεται ... (κείμενο της προϋπόθεσης ή των προϋποθέσεων που λαμβάνονται υπόψη)."

Η ανωτέρω διατύπωση μπορεί ενδεχομένως να συμπληρώνεται με λεπτομερέστερες πληροφορίες ή να περιέχει άλλες πληροφορίες βάσει των προβλεπόμενων υποχρεώσεων που ορίζονται σχετικώς στην εκάστοτε εθνική νομοθεσία.

Όταν μία πρεσβεία ή προξενική αρχή η οποία ενεργεί κατ' εκπροσώπηση ενός εταίρου αντιμετωπίζει την ανάγκη να μην συνεχίσει την εξέταση μιας αίτησης χορήγησης θεωρήσεως, ο αιτών θα πρέπει να ενημερώνεται σχετικά, ενώ θα πρέπει επίσης να ενημερώνεται για το γεγονός ότι μπορεί να απευθυνθεί στη διπλωματική ή προξενική αρχή του αρμοδίου κράτους για την εξέταση της αίτησης.

3. Θεώρηση περιορισμένης εδαφικής ισχύος

Μια θεώρηση η ισχύς της οποίας περιορίζεται στην επικράτεια ενός ή περισσοτέρων συμβαλλομένων μερών δύναται να χορηγηθεί:

1. Όταν μια διπλωματική ή προξενική αρχή επιθυμεί να παρεκκλίνει για έναν από τους λόγους οι οποίοι απαριθμούνται στο άρθρο 5 παράγραφος 2 της σύμβασης εφαρμογής (λόγοι ανθρωπιστικοί ή εθνικού συμφέροντος ή διεθνών υποχρεώσεων) από την αρχή η οποία προβλέπεται στο άρθρο 15 της σύμβασης εφαρμογής (άρθρο 16).

2. Στην περίπτωση η οποία προβλέπεται στο άρθρο 14 της σύμβασης εφαρμογής το οποίο ορίζει ότι:

"1. Δε δύναται να καταχωρηθεί θεώρηση σε ταξιδιωτικό έγγραφο το οποίο δεν ισχύει για κανένα από τα συμβαλλόμενα μέρη. Εάν το ταξιδιωτικό έγγραφο ισχύει μόνο για ένα ή περισσότερα μέρη, η καταχωρούμενη θεώρηση περιορίζεται σε αυτό ή αυτά τα συμβαλλόμενα μέρη.

2. Σε περίπτωση κατά την οποία η ισχύς του ταξιδιωτικού εγγράφου δεν αναγνωρίζεται από ένα ή περισσότερα συμβαλλόμενα μέρη, η θεώρηση δύναται να εκδοθεί υπό μορφή αδείας, η οποία επέχει θέση θεώρησης."

3. Όταν, λόγω επείγουσας ανάγκης, (ανθρωπιστικοί λόγοι ή εθνικού συμφέροντος ή διεθνών υποχρεώσεων) μία διπλωματική ή προξενική αρχή δεν προβαίνει σε διαβουλεύσεις με τις κεντρικές αρχές ή στην περίπτωση κατά την οποία η διαδικασία αυτή έχει καταλήξει στη διατύπωση αντιρρήσεων εκ μέρους των κεντρικών αρχών.

4. Όταν μια διπλωματική ή προξενική αρχή χορηγεί, σε περίπτωση απόλυτης ανάγκης, μια νέα θεώρηση για παραμονή η οποία θα πραγματοποιηθεί κατά τη διάρκεια του αυτού εξαμήνου σε αλλοδαπό ο οποίος διαρκούντος του εξαμήνου αυτού χρησιμοποίησε ήδη μία θεώρηση τρίμηνης ισχύος.

Η εδαφική ισχύς της δύναται να περιορίζεται στο έδαφος ενός συμβαλλόμενου μέρους, της Μπενελούξ ή δύο κρατών της Μπενελούξ, στις περιπτώσεις 1, 3 και 4. Στην περίπτωση 2, η εδαφική ισχύς δύναται να περιορίζεται στο έδαφος ενός ή περισσοτέρων συμβαλλόμενων μερών, της Μπενελούξ ή δύο κρατών Μπενελούξ.

Οι διπλωματικές ή προξενικές αρχές των άλλων συμβαλλομένων μερών πρέπει να τηρούνται ενήμερες για τις χορηγήσεις των θεωρήσεων αυτών.

VI. ΤΡΟΠΟΣ ΣΥΜΠΛΗΡΩΣΗΣ ΤΗΣ ΑΥΤΟΚΟΛΛΗΤΗΣ ΘΕΩΡΗΣΗΣ

Τα παραρτήματα 8 και 13 περιέχουν παραδείγματα συμπληρωμένων υποδειγμάτων της αυτοκόλλητης θεώρησης και περιγράφουν τις προδιαγραφές ασφαλείας της.

1. Ζώνη των κοινών στοιχείων (ζώνη 8)

1.1. Επικεφαλίδα "ΙΣΧΥΕΙ ΓΙΑ"

Στο σημείο αυτό προσδιορίζεται το έδαφος εντός του οποίου έχει δικαίωμα να μετακινηθεί ο κάτοχος της θεώρησης.

Το σημείο αυτό δύναται να συμπληρωθεί μόνο με τέσσερις τρόπους:

α) κράτη Σένγκεν·

β) κράτος ή κράτη Σένγκεν στο έδαφος του οποίου ή των οποίων περιορίζεται η ισχύς της θεώρησης (στις περιπτώσεις αυτές, χρησιμοποιούνται οι ακόλουθες ενδείξεις: Α για την Αυστρία, F για τη Γαλλία, D για τη Γερμανία, E για την Ισπανία, GR για την Ελλάδα, P για την Πορτογαλία, I για την Ιταλία, L για το Λουξεμβούργο, NL για τις Κάτω-Χώρες και B για το Βέλγιο)·

γ) Μπενελούξ·

δ) κράτος Σένγκεν [χρησιμοποιούνται οι ενδείξεις που αναγράφονται στο στοιχείο β)] το οποίο χορήγησε την εθνική θεώρηση παραμονής μακράς διάρκειας + κράτη Σένγκεν.

- Όταν η αυτοκόλλητη θεώρηση χρησιμοποιείται για τη χορήγηση ομοιόμορφης θεώρησης υπό την έννοια των άρθρων 10 και 11 της σύμβασης εφαρμογής της συμφωνίας Σένγκεν ή για τη χορήγηση θεώρησης της οποίας η ισχύς δεν περιορίζεται στο έδαφος του κράτους χορήγησης, το σημείο "έγκυρο για" συμπληρώνεται με τη φράση "κράτη Σένγκεν", στη γλώσσα του κράτους το οποίο χορηγεί τη θεώρηση.

- Όταν η αυτοκόλλητη θεώρηση χρησιμοποιείται για τη χορήγηση θεωρήσεων οι οποίες δεν επιτρέπουν την είσοδο, την παραμονή και την έξοδο παρά μόνο σε και από περιορισμένο εδαφικά χώρο, τότε στο σημείο αυτό αναφέρεται, στην εθνική του γλώσσα, το όνομα του συμβαλλομένου μέρους στο έδαφος του οποίου περιορίζονται η είσοδος, η παραμονή και η έξοδος του κατόχου της θεώρησης.

- Όταν η αυτοκόλλητη θεώρηση χρησιμοποιείται για τη χορήγηση εθνικής θεώρησης για παραμονή μακράς διάρκειας που, επί τρεις το πολύ μήνες από την αρχική ημερομηνία ισχύος της, ισχύει και ως ομοιόμορφη θεώρηση βραχείας παραμονής, στο σημείο αυτό αναφέρεται κατ' αρχάς το κράτος μέλος που χορήγησε την εθνική θεώρηση για παραμονή μακράς διάρκειας και έπειτα τα "κράτη Σένγκεν".

- Στις περιπτώσεις που προβλέπονται από το άρθρο 14 της σύμβασης, η περιορισμένη εδαφική ισχύς είναι δυνατό να αφορά το έδαφος ενός ή περισσοτέρων κρατών μελών· στην περίπτωση αυτή και ανάλογα με τους κωδικούς των κρατών μελών που θα πρέπει να αναγραφούν στην επικεφαλίδα, υφίστανται οι εξής εναλλακτικές επιλογές:

α) αναγραφή στην επικεφαλίδα των κωδικών των οικείων κρατών μελών·

β) αναγραφή στην επικεφαλίδα των λέξεων "κράτη Σένγκεν" στη γλώσσα του εκδίδοντος κράτους μέλους, ακολουθούμενων εντός παρενθέσεων από το σημείο πλην και τους κωδικούς των κρατών μελών για το έδαφος των οποίων δεν ισχύει η θεώρηση.

- Επίσης, η εδαφική ισχύς στην επικεφαλίδα αυτή δεν είναι δυνατόν να αφορά έδαφος μικρότερο από το έδαφος ενός συμβαλλόμενου μέρους.

1.2. Επικεφαλίδα "ΑΠΟ ... ΕΩΣ ..."

Η επικεφαλίδα αυτή προσδιορίζει την περίοδο εντός της οποίας ο κάτοχος έχει το δικαίωμα να πραγματοποιήσει την παραμονή την οποία του επιτρέπει η θεώρηση.

Η ημερομηνία από την οποία ο κάτοχος της θεώρησης δύναται να εισέλθει στο έδαφος για το οποίο ισχύει η θεώρηση αναγράφεται κατά τον εξής τρόπο μετά τη λέξη "από":

- Η ημέρα αναφέρεται με δύο ψηφία, από τα οποία το πρώτο είναι μηδέν εάν η εν λόγω ημέρα εκφράζεται με μονοψήφιο αριθμό.

- Διαχωριστική παύλα.

- Ο μήνας αναφέρεται με δύο ψηφία από τα οποία το πρώτο είναι μηδέν εάν ο εν λόγω μήνας εκφράζεται με μονοψήφιο αριθμό.

- Διαχωριστική παύλα.

- Το έτος αναφέρεται με δύο ψηφία τα οποία αντιστοιχούν στα δύο τελευταία ψηφία του έτους.

- Παράδειγμα: 15-04-94 = 15 Απριλίου 1994.

Η ημερομηνία της τελευταίας ημέρας της περιόδου κατά την οποία ο κάτοχος έχει το δικαίωμα να πραγματοποιήσει την παραμονή την οποία του επιτρέπει η θεώρηση, αναγράφεται μετά τη λέξη "έως". Ο κάτοχος της θεώρησης θα πρέπει να έχει εγκαταλείψει το έδαφος για το οποίο ισχύει η θεώρηση την ημερομηνία αυτή, πριν από τα μεσάνυχτα.

Η ημερομηνία αυτή αναγράφεται κατά τον ίδιο τρόπο με την ημερομηνία της πρώτης ημέρας.

1.3. Επικεφαλίδα "ΑΡΙΘΜΟΣ ΕΙΣΟΔΩΝ"

Στο σημείο αυτό αναφέρεται ο αριθμός των εισόδων που δύναται να πραγματοποιήσει ο κάτοχος της θεώρησης στο έδαφος του κράτους για το οποίο ισχύει η θεώρηση. Πρόκειται δηλαδή, για τον αριθμό των περιόδων παραμονής στις οποίες δύναται να κατανείμει τις επιτρεπόμενες ημέρες οι οποίες αναφέρονται στην επικεφαλίδα 1.4.

Οι είσοδοι είναι δυνατό να είναι μία, δύο ή περισσότερες. Ο αριθμός των εισόδων αναγράφεται στο δεξιό μέρος της προεκτυπωθείσας επικεφαλίδας με τα ψηφία "01" ή "02" ή τη συντομογραφία "MULT", σε περίπτωση κατά την οποία η θεώρηση δίνει δικαίωμα για περισσότερες από δύο εισόδους.

Για μια θεώρηση διέλευσης δεν είναι δυνατόν να εγκριθούν περισσότερες από δύο είσοδοι (αναγραφή των ψηφίων "01" ή "02"). Για περισσότερες από δύο εισόδους (αναγραφή της ένδειξης "MULT") η έγκριση θα δίνεται μόνο σε εξαιρετικές περιπτώσεις.

Όταν ο συνολικός αριθμός των εξόδων τις οποίες πραγματοποίησε ο κάτοχος φτάσει τον αριθμό των επιτρεπομένων εισόδων, τότε η ισχύς της θεώρησης λήγει ακόμη και αν ο κάτοχος δεν έχει συμπληρώσει τον αριθμό των ημερών τον οποίο δικαιούται από τη θεώρηση.

1.4. Επικεφαλίδα "ΔΙΑΡΚΕΙΑ ΤΗΣ ΠΑΡΑΜΟΝΗΣ ... ΗΜΗΡΕΣ"

Το σημείο αυτό αναφέρει τον αριθμό των ημερών κατά τις οποίες ο κάτοχος έχει το δικαίωμα να παραμείνει στο γεωγραφικό χώρο για τον οποίον ισχύει η θεώρηση(7). Η παραμονή αυτή μπορεί να πραγματοποιηθεί κατά συνεχή τρόπο ή να κατανεμηθεί σε περισσότερες της μίας περιόδους, στο πλαίσιο πάντοτε των ημερομηνιών οι οποίες αναφέρονται στην επικεφαλίδα 1.2, λαμβάνοντας υπόψη τον αριθμό των επιτρεπομένων, κατά την επικεφαλίδα 1.3, εισόδων.

Ο αριθμός των επιτρεπομένων ημερών αναγράφεται στον ελεύθερο χώρο μεταξύ της φράσης "διάρκεια της παραμονής" και της λέξης "ημερές" υπό μορφή διψήφιου αριθμού, από τους οποίους ο πρώτος είναι μηδέν αν ο αριθμός των εν λόγω ημερών εκφράζεται με μονοψήφιο αριθμό.

Ο ανώτατος αριθμός ο οποίος είναι δυνατόν να αναγραφεί στην επικεφαλίδα αυτή είναι 90 ανά εξάμηνο.

1.5. Επικεφαλίδα "ΧΟΡΗΓΗΘΗΚΕ ΣΤ ... ΣΤΙΣ ..."

Στο σημείο αυτό αναφέρεται -στη γλώσσα του κράτους το οποίο χορηγεί τη θεώρηση- το όνομα της πόλης στην οποία εδρεύει η διπλωματική ή προξενική αρχή η οποία χορηγεί τη θεώρηση. Το όνομα αυτό αναγράφεται μεταξύ των λέξεων "στ ..." και "στις". Η ημερομηνία χορήγησης αναφέρεται μετά τη λέξη "στις".

Η ημερομηνία χορήγησης αναγράφεται κατά τον ίδιο τρόπο με την ημερομηνία η οποία αναφέρεται στην επικεφαλίδα 1.2.

Θα είναι δυνατόν να εξακριβωθεί ποια Αρχή χορήγησε τη θεώρηση από το κείμενο της σφραγίδας η οποία τίθεται στη ζώνη 4.

1.6. Επικεφαλίδα "ΑΡΙΘΜΟΣ ΔΙΑΒΑΤΗΡΙΟΥ"

Στο σημείο αυτό αναφέρεται ο αριθμός του διαβατηρίου επί του οποίου τίθεται η αυτοκόλλητη θεώρηση. Ο αριθμός αυτός θα συνοδεύεται από αναφορά στα ανήλικα τέκνα και τον/τη σύζυγο τα ονόματα των οποίων αναγράφονται στο διαβατήριο και οι οποίοι συνοδεύουν τον κάτοχο (θα αναγράφεται ο αριθμός ο οποίος αντιστοιχεί στον αριθμό των τέκνων πριν από το γράμμα "X", (για παράδειγμα "3X" = τρία τέκνα) και το "Y" για τον/τη σύζυγο).

Όταν, λόγω του ότι δεν αναγνωρίζεται το ταξιδιωτικό έγγραφο του κατόχου, ως υπόθεμα της θεώρησης χρησιμοποιείται το φύλλο ενιαίου τύπου, η εκδίδουσα διπλωματική ή προξενική αρχή μπορεί να επιλέξει να χρησιμοποιήσει αυτό το ίδιο φύλλο για να διευρύνει την ισχύ της θεώρησης ώστε να καλύπτονται ο/η σύζυγος και τα εξαρτώμενα ανήλικα τέκνα τα οποία συνοδεύουν τον κάτοχο του φύλλου, ή να εκδίδει χωριστά φύλλα για τον κάτοχο, τον/τη σύζυγό του και καθένα από τα πρόσωπα που εξαρτώνται από αυτόν, τοποθετώντας την αντίστοιχη θεώρηση σε κάθε φύλλο χωριστά.

Ο αριθμός διαβατηρίου που θα αναγράφεται είναι ο αριθμός σειράς ο οποίος προεκτυπώνεται ή διατρυπάται σε όλες ή σχεδόν όλες τις σελίδες του διαβατηρίου.

Ο αριθμός που αναγράφεται σε αυτήν την επικεφαλίδα, στην περίπτωση θεώρησης που τοποθετείται στο φύλλο ενιαίου τύπου, είναι, αντί του αριθμού διαβατηρίου, ο ίδιος τυπογραφικός αριθμός που εμφαίνεται στο φύλλο, και που αποτελείται από έξι ψηφία και, ενδεχομένως, συμπληρώνεται από το γράμμα ή τα γράμματα που προσδιορίζουν το κράτος μέλος ή την ομάδα κρατών μελών που εκδίδει τη θεώρηση.

1.7. Επικεφαλίδα "ΕΙΔΟΣ ΤΗΣ ΘΕΩΡΗΣΗΣ"

Προκειμένου να διευκολυνθεί ο ασκούμενος από τις αρμόδιες υπηρεσίες έλεγχος, στο σημείο αυτό διευκρινίζεται το είδος της θεώρησης μέσω των γραμμάτων Α, Β, C και D, ως κατωτέρω:

Α: Θεώρηση διέλευσης από αεροδρόμιο

Β: Θεώρηση διέλευσης

C: Θεώρηση για παραμονή βραχείας διάρκειας

D: Εθνική θεώρηση για παραμονή μεγάλης διάρκειας

D+C: Εθνική θεώρηση για παραμονή μεγάλης διάρκειας που ισχύει συγχρόνως και ως θεώρηση παραμονής βραχείας διάρκειας

Για τις θεωρήσεις περιορισμένης εδαφικής ισχύος και τις ομαδικές θεωρήσεις θα χρησιμοποιούνται, κατά περίπτωση, τα Α, Β ή C.

1.8. Επικεφαλίδα "ΕΠΩΝΥΜΟ ΚΑΙ ΟΝΟΜΑ"

Αναγράφονται, με αυτήν την σειρά, η πρώτη λέξη που περιέχεται κάτω από την επικεφαλίδα "επώνυμο/α" και, εν συνεχεία, η πρώτη λέξη που περιέχεται κάτω από την επικεφαλίδα "όνομα/τα" στο διαβατήριο ή το ταξιδιωτικό έγγραφο του κατόχου της θεώρησης. Η διπλωματική ή προξενική αρχή πρέπει να επαληθεύει ότι συμπίπτουν το ή τα επώνυμα και το ή τα ονόματα που περιέχονται στο διαβατήριο ή στο ταξιδιωτικό έγγραφο, με εκείνα που περιέχονται στην αίτηση θεώρησης και τα οποία πρέπει να αναγράφονται τόσο σε αυτήν την επικεφαλίδα όσο και στη ζώνη αυτόματης ανάγνωσης.

2. Ζώνη εθνικών στοιχείων ("παρατηρήσεις") ζώνη 9

Σε αντίθεση με τη ζώνη 8 (κοινά και υποχρεωτικά στοιχεία), η ζώνη αυτή προορίζεται για στοιχεία τα οποία ενδέχεται να προβλέπονται από τις εθνικές διατάξεις ή την εθνική πρακτική που ακολουθείται. Τα συμβαλλόμενα μέρη, αν και είναι ελεύθερα να αναγράφουν στη ζώνη αυτή τα στοιχεία τα οποία κρίνουν απαραίτητα, ωστόσο υποχρεούνται να ενημερώνουν σχετικώς τους εταίρους τους, προκειμένου να τους δώσουν τη δυνατότητα να τα ελέγξουν (βλέπε παράρτημα 9).

3. Ζώνη για την τοποθέτηση της φωτογραφίας

Η έγχρωμη φωτογραφία του κατόχου της θεώρησης πρέπει να καλύπτει όλον τον χώρο που προορίζεται για τον σκοπό αυτό, όπως αναφέρεται στο παράρτημα 8. Όσον αφορά τη φωτογραφία που τίθεται στην αυτοκόλλητη θεώρηση τηρούνται οι εξής κανόνες.

Το μέγεθος της κεφαλής, από το πηγούνι ως την κορυφή, θα είναι μεταξύ του 70 % και του 80 % της κατακόρυφης διάστασης της επιφανείας της φωτογραφίας.

Ελάχιστες προδιαγραφές διαχωριστικής ικανότητας:

- σκάνερ, 300 "pixels per inch" (ppi) χωρίς συμπίεση,

- έγχρωμος εκτυπωτής, 720 "dot per inch" (dpi) για την εκτυπούμενη φωτογραφία.

Ελλείψει φωτογραφίας, στη ζώνη αυτή εκτυπώνεται υποχρεωτικά η μνεία "έγκυρη, χωρίς φωτογραφία", σε δύο ή τρεις γλώσσες (γλώσσα του κράτους μέλους που χορηγεί τη θεώρηση, αγγλικά και γαλλικά). Η μνεία αυτή θα τυπώνεται κατ' αρχήν με εκτυπωτική μηχανή και, κατ' εξαίρεση, με ειδική προς τούτο σφραγίδα, η οποία, στην τελευταία αυτή περίπτωση, θα καλύπτει ένα μέρος της ζώνης χαλκογραφικής εκτύπωσης που πλαισιώνει από την αριστερή ή δεξιά πλευρά τη ζώνη που προορίζεται για τη φωτογραφία.

4. Ζώνη οπτικής ανάγνωσης ζώνη 5

Τόσο το σχέδιο της αυτοκόλλητης θεώρησης όσο και αυτό της ζώνης οπτικής ανάγνωσης υιοθετήθηκαν από τον Οργανισμό Διεθνούς Πολιτικής Αεροπορίας (ICAO) βάσει πρότασης των συμβαλλομένων μερών Σένγκεν. Η ζώνη αυτή αποτελείται από δύο γραμμές των 36 χαρακτήρων (OCR - B-10 cpi). Στο παράρτημα 10 διευκρινίζεται ο τρόπος συμπλήρωσης της ζώνης αυτής.

5. Άλλες πτυχές οι οποίες συνδέονται με τη χορήγηση

5.1. Υπογραφή της θεώρησης

Στην περίπτωση κατά την οποία το εθνικό δίκαιο ή η εθνική πρακτική ενός κράτους προβλέπουν τη χειρόγραφη υπογραφή, η αυτοκόλλητη θεώρηση επικολλάται στη σελίδα του διαβατηρίου και υπογράφεται από τον αρμόδιο υπάλληλο.

Η υπογραφή τίθεται στη δεξιά πλευρά της επικεφαλίδας "ΠΑΡΑΤΗΡΗΣΕΙΣ". Μεριμνάται ώστε η υπογραφή να ξεπερνά τη θεώρηση και να επεκτείνεται στο διαβατήριο ή το ταξιδιωτικό έγγραφο, όχι όμως και στη ζώνη οπτικής ανάγνωσης.

5.2. Ακύρωση συμπληρωθείσης θεωρήσεως:

Η αυτοκόλλητη θεώρηση δεν πρέπει να φέρει διορθώσεις, ούτε διαγραφές. Αν κατά τη συμπλήρωση διαπραχθεί κάποιο λάθος τότε η αυτοκόλλητη θεώρηση πρέπει να ακυρωθεί.

- Αν διαπιστωθεί λάθος σε μία αυτοκόλλητη θεώρηση η οποία δεν έχει επικολληθεί ακόμη στο διαβατήριο, η θεώρηση αυτή πρέπει να καταστραφεί ή να σχιστεί διαγωνίως.

- Αν διαπιστωθεί λάθος σε μια αυτοκόλλητη θεώρηση η οποία έχει επικολληθεί στο διαβατήριο, η θεώρηση αυτή πρέπει να διαγραφεί με κόκκινο σταυρό και να τεθεί νέα αυτοκόλλητη θεώρηση.

5.3. Επικόλληση της αυτοκόλλητης θεώρησης στο διαβατήριο

Η αυτοκόλλητη θεώρηση συμπληρώνεται προτού να επικολληθεί στο διαβατήριο. Η σφραγίδα και η υπογραφή τίθενται στην αυτοκόλλητη θεώρηση μετά την επικόλλησή της στο διαβατήριο ή το ταξιδιωτικό έγγραφο.

Η αυτοκόλλητη θεώρηση αφού συμπληρωθεί σωστά, επικολλάται στη σελίδα του διαβατηρίου, στην οποία δεν υπάρχουν εγγραφές ή σφραγίδες -εκτός από τη σφραγίδα υποβολής της σχετικής αίτησης- και η οποία φέρει το μικρότερο αριθμό. Τα διαβατήρια στα οποία δεν υπάρχει ελεύθερος χώρος για την επικόλληση της αυτοκόλλητης θεώρησης, τα διαβατήρια τα οποία έχουν λήξει, καθώς και εκείνα τα οποία δεν επιτρέπουν την έξοδο από το έδαφος κατά τη διάρκεια ισχύος της θεώρησης, που δεν επιτρέπουν την επιστροφή του αλλοδαπού στη χώρα προέλευσης ή την είσοδό του σε τρίτη χώρα (βλέπε άρθρο 13 της σύμβασης εφαρμογής), δεν θα γίνονται δεκτά.

5.4. Διαβατήρια και ταξιδιωτικά έγγραφα επιδεκτικά ομοιόμορφης θεώρησης

Τα κριτήρια για το εάν ένα ταξιδιωτικό έγγραφο επιδέχεται ή όχι θεώρηση κατά το άρθρο 17 παράγραφος 3 στοιχείο α) της σύμβασης εφαρμογής προκύπτουν από το παράρτημα 11.

Σύμφωνα με το άρθρο 14 της σύμβασης εφαρμογής, δεν είναι δυνατό να καταχωρηθεί θεώρηση σε ταξιδιωτικό έγγραφο αν αυτό δεν είναι έγκυρο για κανένα από τα συμβαλλόμενα μέρη. Αν το ταξιδιωτικό έγγραφο είναι έγκυρο μόνο για ένα ή περισσότερα μέρη, η χορηγούμενη θεώρηση θα περιορίζεται σε αυτό ή αυτά τα συμβαλλόμενα μέρη.

Εάν το ταξιδιωτικό έγγραφο δεν αναγνωρίζεται ως έγκυρο από ένα ή πλείονα κράτη μέλη, η θεώρηση έχει την ισχύ θεώρησης με περιορισμένη κατά τόπο ισχύ. Η διπλωματική ή προξενική αρχή ενός κράτους μέλους πρέπει να χρησιμοποιεί το φύλλο ενιαίου τύπου για την τοποθέτηση της θεώρησης που χορηγείται σε κατόχους ταξιδιωτικού εγγράφου μη αναγνωρισμένου από το κράτος μέλος που εκδίδει το φύλλο. Η εν λόγω θεώρηση έχει την ισχύ θεώρησης με περιορισμένη κατά τόπο ισχύ.

5.5. Σφραγίδα της διπλωματικής ή προξενικής αρχής που χορηγεί τη θεώρηση

Η σφραγίδα της διπλωματικής ή προξενικής αρχής που χορηγεί τη θεώρηση τίθεται στη ζώνη που προορίζεται για παρατηρήσεις· πρέπει να καταβάλλεται ιδιαιτέρως μέριμνα ώστε η τοποθέτησή της να μην παρεμποδίζει την ανάγνωση στοιχείων, ενώ η σφραγίδα πρέπει να ξεπερνά την αυτοκόλλητη θεώρηση και να επεκτείνεται πάνω στο φύλλο του διαβατηρίου ή του ταξιδιωτικού εγγράφου. Αποκλειστικά στην περίπτωση που δεν πρέπει να συμπληρώνεται η ζώνη της οπτικής ανάγνωσης, είναι δυνατόν να αποτυπώνεται η σφραγίδα σε αυτήν για να την αχρηστεύσει. Οι διαστάσεις και τα αναγραφόμενα με τη σφραγίδα καθώς και το είδος μελάνης που θα πρέπει να χρησιμοποιείται καθορίζονται από τις εθνικές διατάξεις των κρατών μελών.

Για να αποφεύγεται η εκ νέου χρησιμοποίηση μιας αυτοκόλλητης θεώρησης που τοποθετείται στο φύλλο ενιαίου τύπου, εκτυπώνεται στα δεξιά, "ιππαστί" επάνω στην αυτοκόλλητη θεώρηση και το φύλλο, η σφραγίδα της διπλωματικής ή προξενικής αρχής που χορηγεί τη θεώρηση έτσι ώστε να μην παρεμποδίζεται η ανάγνωση των πλαισίων και των στοιχείων τα οποία έχουν συμπληρωθεί ούτε να εισέρχεται στη ζώνη οπτικής ανάγνωσης, αν αυτή έχει συμπληρωθεί.

VII. ΔΙΟΙΚΗΣΗ ΚΑΙ ΟΡΓΑΝΩΣΗ

1. Οργάνωση των υπηρεσιών χορήγησης θεωρήσεων

Κάθε κράτος μέλος είναι αρμόδιο για την οργάνωση της υπηρεσίας θεωρήσεων.

Οι διπλωματικοί αντιπρόσωποι ή οι επικεφαλείς των προξενικών αρχών οφείλουν να είναι βέβαιοι ότι η υπηρεσία χορήγησης θεωρήσεων είναι οργανωμένη εις τρόπον ώστε να προλαμβάνεται κάθε μορφή αμέλειας, η οποία ενδεχομένως να διευκόλυνε τις κλοπές και πλαστογραφίες.

- Το προσωπικό το οποίο είναι αρμόδιο για τη χορήγηση των θεωρήσεων δεν πρέπει σε καμία περίπτωση να εκτίθεται σε πιέσεις από τοπικούς παράγοντες.

- Θα πρέπει να αποφεύγεται η δημιουργία "συνηθειών" οι οποίες ενδέχεται να προκαλέσουν μείωση της επαγρύπνησης (π.χ. μέσω τακτικών μεταθέσεων των υπαλλήλων).

- Η φύλαξη και χρησιμοποίηση των αυτοκόλλητων θεωρήσεων πρέπει να αποτελέσουν αντικείμενο μέτρων ασφαλείας αναλόγων προς εκείνα τα οποία υπάρχουν για τα άλλα προς φύλαξη έγγραφα.

2. Αρχειοθέτηση των φακέλων

Η ενημέρωση των φακέλων και η αρχειοθέτηση τους καθώς και -στην περίπτωση των αιτήσεων οι οποίες υποβάλλονται σε διαβούλευση με τις κεντρικές αρχές- η διατήρηση της φωτογραφίας των αιτούντων υπόκειται στην ευθύνη εκάστου συμβαλλόμενου μέρους.

Η προθεσμία φύλαξης των αιτήσεων για θεωρήσεις θα είναι ένα έτος ως ελάχιστο όριο για τις περιπτώσεις κατά τις οποίες αυτή χορηγείται και πέντε έτη ως ελάχιστο όριο για τις περιπτώσεις απόρριψης της αίτησης.

Προκειμένου να καταστεί εύκολη η ανεύρεση μίας αίτησης θα μνημονεύονται κατά τη διαδικασία των διαβουλεύσεων και των απαντήσεων στα αιτήματα διαβούλευσης μεταξύ κεντρικών αρχών, τα στοιχεία πρωτοκόλλησης του φακέλου και των αρχείων.

3. Πρωτοκόλληση των θεωρήσεων

Κάθε συμβαλλόμενο μέρος πρωτοκολλεί τις χορηγηθείσες θεωρήσεις σύμφωνα με την εθνική του πρακτική. Οι ακυρωθείσες αυτοκόλλητες θεωρήσεις θα καταχωρούνται ως άκυρες.

4. Εισπρακτέα τέλη που αντιστοιχούν στα διοικητικά έξοδα διεκπεραίωσης της αίτησης θεώρησης(8)

Τα εισπρακτέα τέλη αντιστοιχούν στα διοικητικά έξοδα για τη διεκπεραίωση της αίτησης θεώρησης και παρατίθενται στο παράρτημα 12.

Εντούτοις, δεν εισπράττεται τέλος για διοικητικά έξοδα για τις αιτήσεις θεώρησης που υποβάλλονται από υπηκόους τρίτων χωρών που είναι μέλη της οικογένειας πολίτη της Ένωσης ή υπηκόου κράτους που είναι συμβαλλόμενο μέρος της συμφωνίας ΕΟΧ, οι οποίοι ασκούν το δικαίωμά τους για ελεύθερη κυκλοφορία.

VIII. ΕΠΙΤΟΠΙΑ ΠΡΟΞΕΝΙΚΗ ΣΥΝΕΡΓΑΣΙΑ

1. Πλαίσιο της επιτόπιας προξενικής συνεργασίας

Η επιτόπια προξενική συνεργασία θα επικεντρωθεί στην αξιολόγηση των λαθρομεταναστευτικών κινδύνων και ειδικότερα στον καθορισμό κοινών κριτηρίων για την εξέταση των φακέλων, την ανταλλαγή πληροφόρησης σχετικά με τη χρήση πλαστών εγγράφων, τα κυκλώματα παράνομης μετανάστευσης και τις αρνήσεις χορήγησης για τις έκδηλα αβάσιμες ή παραπλανητικές αιτήσεις θεώρησης. Πρέπει να επιτρέπει επίσης την ανταλλαγή πληροφοριών σχετικά με τους "καλή τη πίστη" αιτούντες, καθώς και την από κοινού ενημέρωση του κοινού σχετικά με τους όρους χορήγησης της θεώρησης Σένγκεν.

Η προξενική συνεργασία λαμβάνει υπόψη την υφιστάμενη διοικητική υποδομή και την τοπική κοινωνικοοικονομική διάρθρωση.

Οι διπλωματικές/προξενικές αρχές θα συσκέπτονται κατά περιόδους που θα επιβάλλονται από τις περιστάσεις και στο επίπεδο το οποίο κρίνουν κατάλληλο, και θα υποβάλλουν στις οικείες κεντρικές αρχές σχετική έκθεση. Η Προεδρία είναι δυνατόν να ζητά τη σύνταξη εξαμηνιαίας γενικής έκθεσης.

2. Πρόληψη της υποβολής συγχρόνως πολλαπλών αιτήσεων ή νέων αιτήσεων μετά από πρόσφατη απόρριψη μίας αίτησης

Η ανταλλαγή πληροφοριών μεταξύ των προξενικών αρχών και η αναγνωριστική σήμανση των αιτήσεων με μία σφραγίδα στο διαβατήριο ή/και άλλα εναλλακτικά ή συμπληρωματικά μέτρα αποσκοπούν στην πρόληψη της υποβολής, από το ίδιο πρόσωπο, πολλαπλών ή διαδοχικών αιτήσεων θεώρησης, είτε κατά τη διάρκεια της εξέτασης μιας αίτησης, είτε μετά την απόρριψη της αίτησης, στην ίδια ή σε διαφορετικές αρχές.

Χωρίς να αποκλείονται οι διαβουλεύσεις, τις οποίες μπορεί να διενεργήσουν οι διπλωματικές/προξενικές αρχές καθώς και η αμοιβαία ανταλλαγή πληροφοριών, η διπλωματική/προξενική αρχή θέτει στο διαβατήριο κάθε αιτούντος σφραγίδα η οποία φέρει την αναφορά "Θεώρηση αιτηθείσα στις ... στην ...". Το διάστημα μετά τη λέξη "στις" θα συμπληρώνεται με έξι ψηφία (δύο ψηφία για την ημέρα, δύο για το μήνα και δύο για το έτος)· μετά το "στην" θα αναγράφεται η επιληφθείσα διπλωματική ή προξενική αρχή και θα προστίθεται ο κωδικός της κατηγορίας της αιτηθείσης θεώρησης.

Σε ό,τι αφορά τα διπλωματικά και υπηρεσιακά διαβατήρια, η απόθεση της σφραγίδας εναπόκειται στη διακριτική ευχέρεια της αρμόδιας διπλωματικής αρχής στην οποία υποβάλλεται η αίτηση.

Μπορεί να τεθεί σφραγίδα όταν ζητείται θεώρηση μακράς παραμονής.

Σε περίπτωση που χορηγείται θεώρηση κατ' εκπροσώπηση, πάνω στη σφραγίδα μετά τον κωδικό του είδους της αιτηθείσης θεώρησης θα αναγράφεται η ένδειξη "R" η οποία θα συνοδεύεται από τον κωδικό του κράτους που εκπροσωπείται.

Σε περίπτωση χορήγησης θεώρησης, η αυτοκόλλητη θεώρηση επικολλάται, στο μέτρο του δυνατού, πάνω στη σφραγίδα αναγνωριστικής σήμανσης.

Σε εξαιρετικές περιπτώσεις, όταν η απόθεση σφραγίδας κρίνεται ανέφικτη, η διπλωματική ή προξενική αρχή που ασκεί την Προεδρία, θα ενημερώνει την αρμόδια ομάδα Σένγκεν και θα υποβάλει προς έγκριση σε αυτή, την εφαρμογή εναλλακτικών μέτρων, για παράδειγμα την ανταλλαγή φωτοτυπιών των διαβατηρίων ή καταστάσεων των απορριφθεισών θεωρήσεων, όπου θα επισημαίνεται η αιτία της απόρριψης.

Οι επικεφαλής των διπλωματικών ή προξενικών αρχών θα σχεδιάζουν, αν παραστεί ανάγκη, σε τοπικό επίπεδο και κατόπιν πρωτοβουλίας της Προεδρίας, τα εναλλακτικά ή συμπληρωματικά προληπτικά μέτρα.

3. Εξέταση της καλής πίστης του αιτούντος

Οι διπλωματικές και προξενικές αρχές, προκειμένου να διευκολύνουν τον έλεγχο της "καλής πίστης" του αιτούντος τη θεώρηση, θα έχουν τη δυνατότητα να προβούν σύμφωνα με την εθνική τους νομοθεσία, σε ανταλλαγή γραπτών ή προφορικών πληροφοριών σχετικών με τους αιτούντες θεώρηση, βάσει συμφωνιών οι οποίες συνάπτονται σε τοπικό επίπεδο στα πλαίσια της συνεργασίας τους και σύμφωνα με όσα ορίζονται στο σημείο 1 του παρόντος μέρους.

Θα είναι δυνατόν να ανταλλάσσονται σε τακτά διαστήματα πληροφορίες σχετικά με άτομα των οποίων η αίτηση απορρίφθηκε λόγω χρήσης κλεμμένων, πλαστών ή πλαστογραφημένων εγγράφων, λόγω αδικαιολόγητης παραβίασης της λήξης της προθεσμίας εξόδου προηγούμενων θεωρήσεων, λόγω υπόνοιας κινδύνων κατά της ασφαλείας και, ιδίως, λόγω υπόνοιας για απόπειρα παράνομης μετανάστευσης στον ενιαίο χώρο των συμβαλλομένων μερών Σένγκεν.

Οι πληροφορίες αυτές, οι οποίες θα ανταλλάσσονται ή θα αποτελούν αντικείμενο από κοινού επεξεργασίας, είναι ένα μέσο εργασίας για την αξιολόγηση των αιτήσεων θεώρησης. Εντούτοις, δεν υποκαθιστούν αυτή καθαυτή την εξέταση της αίτησης για τη χορήγηση θεώρησης ούτε τη λήψη πληροφοριών από το σύστημα πληροφόρησης Σένγκεν, ούτε τη διαβούλευση με τις κεντρικές αρχές.

4. Ανταλλαγή στατιστικών στοιχείων

4.1. Η ανταλλαγή στατιστικών στοιχείων για τις χορηγηθείσες και τις επίσημα απορριφθείσες θεωρήσεις βραχείας παραμονής, διέλευσης και διέλευσης από αερολιμένα πραγματοποιείται ανά τρίμηνο.

4.2. Με την επιφύλαξη των υποχρεώσεων κατά το άρθρο 16 της σύμβασης, οι οποίες σαφώς διατυπώνονται στο παράρτημα 14 της κοινής προξενικής εγκυκλίου και βάσει των οποίων τα κράτη Σένγκεν οφείλουν εντός 72 ωρών να διαβιβάζουν τις πληροφορίες για τη χορήγηση θεώρησης περιορισμένης εδαφικής ισχύος, δίδεται η οδηγία προς τις διπλωματικές και προξενικές αρχές των κρατών Σένγκεν να ανταλλάσσουν μηνιαίως τα στατιστικά στοιχεία τους σχετικά με τις VTL, οι οποίες χορηγήθηκαν κατά το διάστημα του τελευταίου μηνός και να διαβιβάζουν κατόπιν τα εν λόγω στατιστικά στοιχεία προς την αντίστοιχη κεντρική αρχή τους.

5. Αιτήσεις θεώρησης τη διεκπεραίωση των οποίων αναλαμβάνουν οι πάροχοι διοικητικών υπηρεσιών, τα πρακτορεία ταξιδίων και οι τουριστικοί πράκτορες

Κατά γενικό κανόνα, σε θέματα αιτήσεων θεώρησης, προβλέπεται συνέντευξη με τον αιτούντα. Ωστόσο, είναι δυνατή παρέκκλιση από την αρχή αυτή, εφόσον δεν υφίστανται βάσιμες αμφιβολίες ως προς την καλή πίστη του αιτούντος, τον πραγματικό σκοπό της παραμονής ή την πρόθεση επιστροφής στη χώρα προέλευσης, όταν γνωστός και φερέγγυος φορέας που προτείνει ομαδικά ταξίδια προσκομίζει στη διπλωματική ή προξενική αρχή τα αναγκαία έγγραφα και εγγυάται, με επαρκή αξιοπιστία, για την καλή πίστη του ενδιαφερομένου, τον σκοπό της παραμονής και την πρόθεση επιστροφής (βλέπε σημείο III.4).

Η παρέμβαση παρόχων διοικητικών υπηρεσιών, πρακτορείων ταξιδίων καθώς και τουριστικών πρακτόρων και των πωλητών τους, ως διαμεσολαβητές εξουσιοδοτημένοι από τον αιτούντα, αποτελεί συχνή και χρήσιμη πρακτική, ειδικά σε χώρες με μεγάλη έκταση. Οι εν λόγω εμπορικοί φορείς δεν είναι εξομοιώσιμοι μεταξύ τους, καθ' όσον δεν δεσμεύονται στον ίδιο βαθμό έναντι των πελατών των οποίων αναλαμβάνουν τη διεκπεραίωση της αίτησης θεώρησης, και, επομένως, ο βαθμός φερεγγυότητας και αξιοπιστίας που μπορεί να τους αναγνωρισθεί είναι, κατ' αρχήν, ευθέως ανάλογος προς τη μεγαλύτερη ή μικρότερη συμμετοχή τους, στην όλη διοργάνωση του ταξιδιού, το κατάλυμα, την υγειονομική ασφάλιση, την ασφάλιση ταξιδίου και την εξασφάλιση της επιστροφής στη χώρα προέλευσης.

5.1. Τρόποι διαμεσολάβησης

α) Η απλούστερη μορφή υπηρεσιών διαμεσολάβησης είναι εκείνη του παρόχου διοικητικών υπηρεσιών, στο βαθμό που η βοήθεια που παρέχεται στον πελάτη συνίσταται απλώς και μόνο στην υποβολή αντ' αυτού των εγγράφων ταυτότητας και των δικαιολογητικών.

β) Μια δεύτερη μορφή εμπορικού φορέα είναι τα τοπικά πρακτορεία μεταφορών ή ταξιδίων, τα οποία μπορούν ενδεχομένως να συνεργάζονται με εθνικούς ή μη αερομεταφορείς που πραγματοποιούν τακτικές ή έκτακτες μεταφορές επιβατών. Η παρεχόμενη προς τον πελάτη βοήθεια περιλαμβάνει την υποβολή των δικαιολογητικών παράλληλα με την πώληση εισιτηρίων και τις κρατήσεις ξενοδοχείων, κατά περίπτωση.

γ) Μια τρίτη μορφή φορέα παροχής υπηρεσιών διαμεσολάβησης είναι εκείνη που αντιστοιχεί στην έννοια του διοργανωτή ταξιδίων ή τουριστικού πράκτορα, ήτοι ένα φυσικό ή νομικό πρόσωπο που οργανώνει κατά κύριο λόγο οργανωμένα ταξίδια (κατάρτιση των ταξιδιωτικών εγγράφων, μεταφορά, κατάλυμα, πρόσθετες τουριστικές υπηρεσίες, υγειονομική ασφάλιση και ασφάλιση ταξιδίου, μετακινήσεις επιτόπου, κ.λπ.), και τα πωλεί ή τα προτείνει προς πώληση άμεσα ή μέσω πωλητή ή πρακτορείου ταξιδίων συμβεβλημένου με τον τουριστικό πράκτορα.

Για τον τουριστικό πράκτορα και το πρακτορείο λιανικής πώλησης των οργανωμένων ταξιδίων, ο αιτών θεώρηση είναι απλώς ο καταναλωτής του προγραμματισμένου ταξιδίου, και η πρόταση για τη διεκπεραίωση της διαδικασίας υποβολής αίτησης θεώρησης αποτελεί μέρος της προσφοράς. Η τρίτη αυτή μορφή υπηρεσιών διαμεσολάβησης είναι πολυσύνθετη και παρουσιάζει πολυάριθμες πτυχές βάσει των οποίων μπορεί να διενεργείται αντικειμενικός έλεγχος: έλεγχος των εμπορικών εγγράφων, έλεγχος της διαχείρισης, έλεγχος ως προς την πραγματοποίηση και τον προορισμό του ταξιδίου, έλεγχος του καταλύματος και έλεγχος των προγραμματισμένων ομαδικών εισόδων και εξόδων.

5.2. Εναρμόνιση της συνεργασίας με τους παρόχους διοικητικών υπηρεσιών, τα πρακτορεία ταξιδίων, καθώς και τους τουριστικούς πράκτορες και τους πωλητές τους

α) Όλες οι διπλωματικές και προξενικές αρχές που βρίσκονται στην ίδια πόλη καταβάλλουν προσπάθειες με σκοπό την εναρμονισμένη εφαρμογή, σε τοπικό επίπεδο, των κατευθυντηρίων γραμμών που καθορίζονται κατωτέρω, ανάλογα με το είδος των προτεινόμενων υπηρεσιών διαμεσολάβησης. Μολονότι εναπόκειται σε κάθε διπλωματική ή προξενική αρχή να αποφασίσει αν θα συνεργάζεται ή όχι με τα πρακτορεία, κάθε διπλωματική ή προξενική αρχή θα πρέπει να διατηρεί τη δυνατότητα να ανακαλεί, ανά πάσα στιγμή, την έγκριση, εάν οι συνθήκες το απαιτούν ή προς όφελος μιας κοινής πολιτικής θεωρήσεων. Εφόσον μια διπλωματική ή προξενική αρχή αποφασίσει να συνεργασθεί με ένα πρακτορείο, υποχρεούται να συμμορφώνεται με τις πρακτικές και τις μεθόδους εργασίας που ορίζονται στο παρόν τμήμα.

- Οι προξενικές αρχές των κρατών μελών επαγρυπνούν ιδιαιτέρως και συνεργάζονται στενά μεταξύ τους όσον αφορά την αξιολόγηση και την κατ' εξαίρεση έγκριση των παρόχων διοικητικών υπηρεσιών. Η εξέταση των αιτήσεων θεώρησης που υποβάλλουν ελέγχεται ενδελεχώς, και ελέγχονται επίσης σε κάθε περίπτωση τα δικαιολογητικά του αιτούντος θεώρηση καθώς και τα έγγραφα σχετικά με την άδεια άσκησης επαγγέλματος και την εγγραφή στο εμπορικό μητρώο του παρόχου διοικητικών υπηρεσιών.

- Για την αξιολόγηση των αιτήσεων θεώρησης που υποβάλλουν τα τοπικά πρακτορεία μεταφορών ή ταξιδίων, ενδείκνυται να αποδίδεται ιδιαίτερη μέριμνα στα στοιχεία του αιτούντος θεώρηση και στον έλεγχο, κατά περίπτωση, των δικαιολογητικών εγγράφων. Οι προξενικές αρχές συνεργάζονται στενά: εφαρμόζουν δικούς τους μηχανισμούς για την ανίχνευση παρατυπιών στα πρακτορεία και στις εταιρείες μεταφορών και, για την ενίσχυση των μηχανισμών αυτών, ενημερώνονται αμοιβαίως, στο πλαίσιο της τοπικής και περιφερειακής προξενικής συνεργασίας, για τις παρατυπίες που διαπράττουν τα εν λόγω πρακτορεία.

- Στα κριτήρια τα οποία πρέπει να λαμβάνονται υπόψη για την έγκριση των διοργανωτών ταξιδίων (τουριστικοί πράκτορες και πωλητές) συγκαταλέγονται: η ισχύς της άδειας, η εγγραφή στο εμπορικό μητρώο, το καταστατικό της εταιρείας, οι συμβάσεις με τις τράπεζες εταίρους, οι ενημερωμένες συμβάσεις με τους κοινοτικούς τουριστικούς διαμεσολαβητές στις οποίες πρέπει να αναφέρονται όλα τα στοιχεία του οργανωμένου ταξιδίου (κατάλυμα και υπηρεσίες που παρέχονται στα πλαίσια του οργανωμένου ταξιδίου), οι συμβάσεις με τις αεροπορικές εταιρείς, που πρέπει να περιλαμβάνουν το ταξίδι με μετάβαση και επιστροφή εξασφαλισμένη και μη τροποποιήσιμη, καθώς και τα ασφαλιστήρια συμβόλαια περί υγειονομικής ασφάλισης και ασφάλισης ταξιδιού που έχουν υποχρεωτικώς συναφθεί. Οι αιτήσεις θεώρησης που υποβάλλονται από τα εν λόγω πρακτορεία ταξιδίων πρέπει να εξετάζονται με προσοχή.

β) Οι διπλωματικές και προξενικές αρχές καταβάλλουν επίσης προσπάθειες, στα πλαίσια της τοπικής προξενικής συνεργασίας, για την εναρμόνιση των διαδικασιών, των μεθόδων εργασίας και των ισχυόντων κριτηρίων όσον αφορά τον έλεγχο της κανονικότητας των δραστηριοτήτων των παρόχων διοικητικών υπηρεσιών, των πρακτορείων ταξιδίων και των διοργανωτών ταξιδίων (τουριστικοί πράκτορες και πωλητές). Οι έλεγχοι αυτοί πρέπει να συνίστανται τουλάχιστον σε έλεγχο, σε οποιαδήποτε στιγμή, των εγγράφων έγκρισης, στη δυνατότητα να ζητείται, συνάντηση ή τηλεφωνική επικοινωνία με τους αιτούντες θεώρηση, επιλεγόμενους τυχαίως, στον έλεγχο των ταξιδίων και του καταλύματος και, στο μέτρο του δυνατού, στον βάσει των εγγράφων έλεγχο της ομαδικής επιστροφής.

γ) Συχνά, ανταλλάσσονται πληροφορίες σχετικά με τις δραστηριότητες των παρόχων διοικητικών υπηρεσιών, των πρακτορείων ταξιδίων και των διοργανωτών ταξιδίων (τουριστικοί πράκτορες και πωλητές): κοινοποίηση των παρατυπιών που διαπιστώνονται, τακτική ανταλλαγή πληροφοριών σχετικά με τις απορριφθείσες αιτήσεις θεωρήσεων, ενημέρωση για τις μορφές απάτης που αποκαλύπτονται στα ταξιδιωτικά έγγραφα ή για την μη πραγματοποίηση προγραμματισμένου ταξιδιού. Η συνεργασία με τους παρόχους διοικητικών υπηρεσιών, τα πρακτορεία ταξιδίων και τους διοργανωτές ταξιδίων (τουριστικοί πράκτορες και πωλητές), πρέπει να είναι ένα από τα θέματα τα οποία εξετάζονται κατά τις τακτικές συναντήσεις οι οποίες διοργανώνονται στο πλαίσιο της κοινής προξενικής συνεργασίας.

δ) Στα πλαίσιο της τοπικής προξενικής συνεργασίας, οι διπλωματικές και προξενικές αρχές ανακοινώνουν αμοιβαία τον κατάλογο των παρόχων διοικητικών υπηρεσιών, των πρακτορείων ταξιδίων και των διοργανωτών ταξιδίων (τουριστικοί πράκτορες και πωλητές) που εγκρίνουν, καθώς και τον κατάλογο των εγκρίσεων που ανακαλούν, μαζί με τους λόγους που υπαγορεύουν την ανάκληση.

ε) Οι πάροχοι διοικητικών υπηρεσιών, τα πρακτορεία ταξιδίων και οι διοργανωτές ταξιδίων (τουριστικοί πράκτορες και πωλητές) πρέπει να παρουσιάζουν στις διπλωματικές και προξενικές αρχές από τις οποίες έχουν εγκριθεί, έναν ή δύο υπαλλήλους, οι οποίοι καθίστανται στην περίπτωση αυτή οι μόνοι εξουσιοδοτημένοι διαμεσολαβητές για την υποβολή αιτήσεων θεώρησης.

(1) Σύμφωνα με το άρθρο 138 της σύμβασης εφαρμογής, οι διατάξεις αυτές αναφέρονται μόνο στην ευρωπαϊκή επικράτεια της Γαλλικής Δημοκρατίας και του Βασιλείου των Κάτω Χωρών.

(2) ΕΕ L 64 της 7.3.2003, σ. 1.

(3) Σε εξαιρετικές περιπτώσεις, για παραμονή μικρής διάρκειας ή για διέλευση, δύναται να χορηγηθούν θεωρήσεις στα σύνορα σύμφωνα με τις διατάξεις του μέρους II σημείο 5 του κοινού εγχειριδίου συνόρων.

(4) ΕΕ L 99 της 17.4.2003, σ. 8.

(5) ΕΕ L 99 της 17.4.2003, σ. 15.

(6) Τα ενδεικτικά ποσά θα καθοριστούν σύμφωνα με τα αναγραφόμενα στο μέρος I του κοινού εγχειριδίου συνόρων.

(7) Στην περίπτωση της θεώρησης διέλευσης ο αριθμός των ημερών που καταχωρείται στην επικεφαλίδα αυτή δεν πρέπει να υπερβαίνει τις πέντε ημέρες.

(8) Σύμφωνα με το άρθρο 3 της απόφασης 2002/44/ΕΚ του Συμβουλίου της 20ής Δεκεμβρίου 2001 (ΕΕ L 20 της 23.1.2002, σ. 5): "1. Η παρούσα απόφαση εφαρμόζεται το αργότερο από την 1η Ιουλίου 2004.

2. Τα κράτη μέλη δύνανται να εφαρμόσουν την παρούσα απόφαση πριν από την 1η Ιουλίου 2004, εφόσον κοινοποιήσουν στην Γενική Γραμματεία του Συμβουλίου την ημερομηνία από την οποία είναι σε θέση να προβούν στην εφαρμογή αυτή.

3. Εάν όλα τα κράτη μέλη προβούν στην εφαρμογή της παρούσας απόφασης πριν από την 1η Ιουλίου 2004, η Γενική Γραμματεία του Συμβουλίου δημοσιεύει στην Επίσημη Εφημερίδα των Ευρωπαϊκών Κοινοτήτων την ημερομηνία από την οποία το τελευταίο κράτος μέλος προέβη στην εν λόγω εφαρμογή."

ΠΑΡΑΡΤΗΜΑ 1

I. Κοινός κατάλογος των τρίτων χωρών οι υπήκοοι των οποίων υποβάλλονται υποχρεωτικά στο καθεστώς θεωρήσεων από τα κράτη μέλη που δεσμεύονται από τον κανονισμό (ΕΚ) αριθ. 539/2001(1), όπως τροποποιήθηκε από τον κανονισμό (ΕΚ) αριθ. 2414/2001(2), και τον κανονισμό (ΕΚ) αριθ. 453/2003(3).

II. Κοινός κατάλογος των τρίτων χωρών οι υπήκοοι των οποίων απαλλάσσονται από το υποχρεωτικό καθεστώς θεωρήσεων από τα κράτη μέλη που δεσμεύονται από τον κανονισμό (ΕΚ) αριθ. 539/2001, όπως τροποποιήθηκε από τον κανονισμό (ΕΚ) αριθ. 2414/2001 και τον κανονισμό (ΕΚ) αριθ. 453/2003.

I. Κοινός κατάλογος των τρίτων χωρών οι υπήκοοι των οποίων υποβάλλονται υποχρεωτικά στο καθεστώς θεωρήσεων από τα κράτη μέλη που δεσμεύονται από τον κανονισμό (ΕΚ) αριθ. 539/2001, όπως τροποποιήθηκε από τον κανονισμό (ΕΚ) αριθ. 2414/2001 και τον κανονισμό (ΕΚ) αριθ. 453/2003.

1. Κράτη

ΑΓΙΑ ΛΟΥΚΙΑ

ΑΓΙΟΣ ΒΙΚΕΝΤΙΟΣ ΚΑΙ ΓΡΕΝΑΔΙΝΕΣ

ΑΓΙΟΣ ΚΙΤΣ ΚΑΙ ΝΕΒΙΣ

ΑΖΕΡΜΠΑΪΤΖΑΝ

ΑΙΓΥΠΤΟΣ

ΑΙΘΙΟΠΙΑ

ΑΪΤΗ

ΑΚΤΗ ΕΛΕΦΑΝΤΟΣΤΟΥ

ΑΛΒΑΝΙΑ

ΑΛΓΕΡΙΑ

ΑΝΑΤΟΛΙΚΟ ΤΙΜΟΡ

ΑΓΚΟΛΑ

ΑΝΤΙΓΚΟΥΑ ΚΑΙ ΜΠΑΡΜΠΟΥΝΤΑ

ΑΡΜΕΝΙΑ

ΑΦΓΑΝΙΣΤΑΝ

ΒΑΝΟΥΑΤΟΥ

ΒΙΕΤΝΑΜ

ΒΙΡΜΑΝΙΑ/ΜΙΑΝΜΑΡ

ΒΟΡΕΙΕΣ ΜΑΡΙΑΝΝΕΣ (ΝΗΣΟΙ)

ΒΟΡΕΙΟΣ ΚΟΡΕΑ

ΒΟΣΝΙΑ-ΕΡΖΕΓΟΒΙΝΗ

ΓΕΩΡΓΙΑ

ΓΚΑΜΠΙΑ

ΓΚΑΜΠΟΝ

ΓΚΑΝΑ

ΓΟΥΙΑΝΑ

ΓΟΥΙΝΕΑ

ΓΟΥΙΝΕΑ ΜΠΙΣΣΑΟΥ

ΓΡΕΝΑΔΑ

ΔΟΜΙΝΙΚΑ

ΔΟΜΙΝΙΚΑΝΗ ΔΗΜΟΚΡΑΤΙΑ

ΕΡΥΘΡΑΙΑ

ΖΑΜΠΙΑ

ΖΙΜΠΑΜΠΟΥΕ

ΗΝΩΜΕΝΑ ΑΡΑΒΙΚΑ ΕΜΙΡΑΤΑ

ΙΝΔΙΑ

ΙΝΔΟΝΗΣΙΑ

ΙΟΡΔΑΝΙΑ

ΙΡΑΚ

ΙΡΑΝ

ΙΣΗΜΕΡΙΝΗ ΓΟΥΙΝΕΑ

ΙΣΗΜΕΡΙΝΟΣ

ΚΑΖΑΚΣΤΑΝ

ΚΑΜΕΡΟΥΝ

ΚΑΜΠΟΤΖΗ

ΚΑΤΑΡ

ΚΕΝΤΡΟΑΦΡΙΚΑΝΙΚΗ ΔΗΜΟΚΡΑΤΙΑ

ΚΕΝΥΑ

ΚΙΝΑ

ΚΙΡΓΙΖΙΑ

ΚΙΡΙΜΠΑΤΙ

ΚΟΛΟΜΒΙΑ

ΚΟΜΟΡΕΣ

ΚΟΝΓΚΟ

ΚΟΥΒΑ

ΚΟΥΒΕΪΤ

ΛΑΪΚΗ ΔΗΜΟΚΡΑΤΙΑ ΤΟΥ ΚΟΝΓΚΟ

ΛΑΟΣ

ΛΕΣΟΤΟ

ΛΕΥΚΟΡΩΣΙΑ

ΛΙΒΑΝΟΣ

ΛΙΒΕΡΙΑ

ΛΙΒΥΗ

ΜΑΔΑΓΑΣΚΑΡΗ

ΜΑΛΑΟΥΙ

ΜΑΛΔΙΒΕΣ

ΜΑΛΙ

ΜΑΡΟΚΟ

ΜΑΡΣΑΛ (ΝΗΣΟΙ)

ΜΑΥΡΙΚΙΟΣ

ΜΑΥΡΙΤΑΝΙΑ

ΜΙΚΡΟΝΗΣΙΑ

ΜΟΓΓΟΛΙΑ

ΜΟΖΑΜΒΙΚΗ

ΜΟΛΔΑΒΙΑ

ΜΠΑΓΚΛΑΝΤΕΣ

ΜΠΑΡΜΠΑΔΟΣ

ΜΠΑΧΑΜΕΣ

ΜΠΑΧΡΕΪΝ

ΜΠΕΛΙΖΕ

ΜΠΕΝΙΝ

ΜΠΟΤΣΟΥΑΝΑ

ΜΠΟΥΡΚΙΝΑ ΦΑΣΟ

ΜΠΟΥΡΟΥΝΤΙ

ΜΠΟΥΤΑΝ

ΝΑΜΙΜΠΙΑ

ΝΑΟΥΡΟΥ

ΝΕΠΑΛ

ΝΙΓΗΡΑΣ

ΝΙΓΗΡΙΑ

ΝΟΤΙΟΣ ΑΦΡΙΚΗ

ΟΜΑΝ

ΟΥΓΚΑΝΤΑ

ΟΥΖΜΠΕΚΙΣΤΑΝ

ΟΥΚΡΑΝΙΑ

ΠΑΚΙΣΤΑΝ

ΠΑΛΑΟΥ

ΠΑΠΟΥΑΣΙΑ ΝΕΑ ΓΟΥΙΝΕΑ

ΠΕΡΟΥ

ΠΡΑΣΙΝΟ ΑΚΡΩΤΗΡΙΟ

ΠΡΩΗΝ ΓΙΟΥΓΚΟΣΛΑΒΙΚΗ ΔΗΜΟΚΡΑΤΙΑ ΤΗΣ ΜΑΚΕΔΟΝΙΑΣ

ΡΟΥΑΝΤΑ

ΡΩΣΙΑ

ΣΑΜΟΑ

ΣΑΟ ΤΟΜΕ ΚΑΙ ΠΡΙΝΣΙΠΕ

ΣΑΟΥΔΙΚΗ ΑΡΑΒΙΑ

ΣΕΝΕΓΑΛΗ

ΣΕΡΒΙΑ ΚΑΙ ΜΑΥΡΟΒΟΥΝΙΟ

ΣΕΫΧΕΛΛΕΣ

ΣΙΕΡΡΑ ΛΕΟΝΕ

ΣΟΛΟΜΩΝΤΟΣ (ΝΗΣΟΙ)

ΣΟΜΑΛΙΑ

ΣΟΥΑΖΙΛΑΝΔΗ

ΣΟΥΔΑΝ

ΣΟΥΡΙΝΑΜ

ΣΡΙ ΛΑΝΚΑ

ΣΥΡΙΑ

ΤΑΪΛΑΝΔΗ

ΤΑΝΖΑΝΙΑ

ΤΑΤΖΙΚΙΣΤΑΝ

ΤΖΑΜΑΪΚΑ

ΤΖΙΜΠΟΥΤΙ

ΤΟΓΚΟ

ΤΟΝΓΚΑ

ΤΟΥΒΑΛΟΥ

ΤΟΥΡΚΙΑ

ΤΟΥΡΚΜΕΝΙΣΤΑΝ

ΤΡΙΝΙΔΑΔ ΚΑΙ ΤΟΜΠΑΓΚΟ

ΤΣΑΝΤ

ΤΥΝΗΣΙΑ

ΥΕΜΕΝΗ

ΦΙΛΙΠΠΙΝΕΣ

ΦΙΤΖΙ

2. Εδαφικές οντότητες και αρχές που δεν αναγνωρίζονται ως κράτη από ένα τουλάχιστον κράτος μέλος

ΠΑΛΑΙΣΤΙΝΙΑΚΗ ΑΡΧΗ

ΤΑΪΒΑΝ

II. Κοινός κατάλογος των τρίτων χωρών οι υπήκοοι των οποίων απαλλάσσονται από το υποχρεωτικό καθεστώς θεωρήσεων από τα κράτη μέλη που δεσμεύονται από τον κανονισμό (ΕΚ) αριθ. 539/2001, όπως τροποποιήθηκε από τον κανονισμό (ΕΚ) αριθ. 2414/2001 και τον κανονισμό (ΕΚ) αριθ. 453/2003.

1. Κράτη

ΑΓΙΑ ΕΔΡΑ (ΒΑΤΙΚΑΝΟ)

ΑΓΙΟΣ ΜΑΡΙΝΟΣ

ΑΝΔΟΡΑ

ΑΡΓΕΝΤΙΝΗ

ΑΥΣΤΡΑΛΙΑ

ΒΕΝΕΖΟΥΕΛΑ

ΒΟΛΙΒΙΑ

ΒΟΥΛΓΑΡΙΑ

ΒΡΑΖΙΛΙΑ

ΓΟΥΑΤΕΜΑΛΑ

ΕΛ ΣΑΛΒΑΔΟΡ

ΕΣΘΟΝΙΑ

ΗΝΩΜΕΝΕΣ ΠΟΛΙΤΕΙΕΣ ΤΗΣ ΑΜΕΡΙΚΗΣ

ΙΑΠΩΝΙΑ

ΙΣΡΑΗΛ

ΚΑΝΑΔΑΣ

ΚΟΣΤΑ ΡΙΚΑ

ΚΡΟΑΤΙΑ

ΚΥΠΡΟΣ

ΛΕΤΟΝΙΑ

ΛΙΘΟΥΑΝΙΑ

ΜΑΛΑΙΣΙΑ

ΜΑΛΤΑ

ΜΕΞΙΚΟ

ΜΟΝΑΚΟ

ΜΠΡΟΥΝΕΪ ΝΤΑΡΟΥΣΑΛΑΜ

ΝΕΑ ΖΗΛΑΝΔΙΑ

ΝΙΚΑΡΑΓΟΥΑ

ΝΟΤΙΟΣ ΚΟΡΕΑ

ΟΝΔΟΥΡΑ

ΟΥΓΓΑΡΙΑ

ΟΥΡΟΥΓΟΥΑΗ

ΠΑΝΑΜΑΣ

ΠΑΡΑΓΟΥΑΗ

ΠΟΛΩΝΙΑ

ΡΟΥΜΑΝΙΑ

ΣΙΝΓΚΑΠΟΥΡΗ

ΣΛΟΒΑΚΙΑ

ΣΛΟΒΕΝΙΑ

ΤΣΕΧΙΚΗ ΔΗΜΟΚΡΑΤΙΑ

ΧΙΛΗ

2. Ειδικές διοικητικές περιοχές της Λαϊκής Δημοκρατίας της Κίνας

Ειδική διοικητική περιοχή (ΕΔΠ) του Χονγκ Κονγκ(4)

Ειδική διοικητική περιοχή (ΕΔΠ) του Μακάο(5)

(1) ΕΕ L 81 της 21.3.2001, σ. 1.

(2) ΕΕ L 327 της 12.12.2001, σ. 1.

(3) ΕΕ L 69 της 13.3.2003, σ. 10.

(4) Η απαλλαγή από την υποχρέωση θεώρησης ισχύει μόνο για τους κατόχους του διαβατηρίου της ειδικής διοικητικής περιοχής του Χονγκ Κονγκ ("Hong Kong Special Administrative Region").

(5) Η απαλλαγή από την υποχρέωση θεώρησης ισχύει μόνο για τους κατόχους του διαβατηρίου της ειδικής διοικητικής περιοχής του Μακάο ("Região Administrativa Especial de Macau").

ΠΑΡΑΡΤΗΜΑ 2

Καθεστώς κυκλοφορίας για κατόχους διπλωματικών, επίσημων και υπηρεσιακών διαβατηρίων και για κατόχους αδειών ελευθέρας κυκλοφορίας τις οποίες χορηγούν ορισμένοι διεθνείς οργανισμοί διακυβερνητικού χαρακτήρα στους υπαλλήλους τους

I. Καθεστώς κυκλοφορίας στα εξωτερικά σύνορα

1. Το καθεστώς κυκλοφορίας για τους κατόχους των διαβατηρίων αυτών δεν θίγεται από τον κατάλογο του κοινού καθεστώτος θεωρήσεων. Εντούτοις, τα κράτη δεσμεύονται να πληροφορήσουν εκ των προτέρων τα λοιπά κράτη μέλη για τις τροποποιήσεις που προτίθενται να επιφέρουν στο καθεστώς κυκλοφορίας των κατόχων των εν λόγω διαβατηρίων και να λάβουν υπόψη τα συμφέροντα των λοιπών κρατών Σένγκεν.

2. Με σκοπό να προωθηθεί με ιδιαίτερη ευελιξία η εναρμόνιση του καθεστώτος κυκλοφορίας με το είδος αυτό διαβατηρίου, σε παράρτημα στην κοινή προξενική εγκύκλιο, και πληροφοριακά, θα βρίσκεται ο κατάλογος των χωρών από τους υπηκόους των οποίων ένα ή περισσότερα κράτη Σένγκεν δεν απαιτούν θεώρηση όταν πρόκειται για κατόχους επίσημων ή/και υπηρεσιακών ή επίσημων διαβατηρίων, ενώ απαιτούν θεώρηση προκειμένου για κατόχους κοινών διαβατηρίων. Θα βρίσκεται επίσης, κατάλογος και για την αντίθετη περίπτωση. Η εκτελεστική επιτροπή θα αναθεωρεί τακτικά και τους δύο καταλόγους αυτούς.

3. Δε θα απολαμβάνουν του καθεστώτος κυκλοφορίας το οποίο προβλέπεται στο έγγραφο αυτό οι κάτοχοι κοινών διαβατηρίων για δημόσιες υποθέσεις ούτε οι κάτοχοι υπηρεσιακών, επίσημων, ειδικών διαβατηρίων, η χορήγηση των οποίων από τρίτες χώρες δεν ανταποκρίνεται με τη διεθνή πρακτική που εφαρμόζεται από τα κράτη Σένγκεν. Για το σκοπό αυτό, η εκτελεστική eπιτροπή, κατόπιν προτάσεως μίας ομάδος εμπειρογνωμόνων, θα έχει τη δυνατότητα να καταρτίσει κατάλογο διαβατηρίων -πέραν των κοινών διαβατηρίων- οι κάτοχοι των οποίων δε θα τυγχάνουν προνομιακής μεταχείρισης εκ μέρους των κρατών μελών.

4. Σε όσους χορηγείται θεώρηση προς διαπίστευση, για πρώτη φορά, σε ένα κράτος μέλος θα μπορούν, τουλάχιστον, να διέρχονται (transit) από την επικράτεια των λοιπών κρατών προκειμένου να εισέλθουν στην επικράτεια του κράτους το οποίο χορήγησε τη θεώρηση υπό τις προϋποθέσεις του άρθρου 18 της σύμβασης εφαρμογής.

5. Τα ήδη διαπιστευμένα μέλη των διπλωματικών και προξενικών αντιπροσωπειών και οι οικογένειές τους που είναι κάτοχοι της ειδικής κάρτας που χορηγείται από το Υπουργείο Εξωτερικών μπορούν να διασχίζουν τα εξωτερικά σύνορα και να εισέρχονται στο χώρο Σένγκεν επιδεικνύοντας την εν λόγω κάρτα και, αν είναι απαραίτητο το ταξιδιωτικό έγγραφο.

6. Κατά γενικό κανόνα, οι κάτοχοι διπλωματικών, επίσημων ή υπηρεσιακών διαβατηρίων δεν χρειάζεται να αποδείξουν ότι διαθέτουν τα επαρκή μέτρα συντήρησης, χωρίς, εν τούτοις, να απαλλάσσονται από το καθεστώς θεωρήσεων όταν αυτό είναι υποχρεωτικό. Ωστόσο, όταν πρόκειται για μετακινήσεις ιδιωτικής φύσεως, είναι δυνατόν να ζητούνται σε περίπτωση ανάγκης τα ίδια δικαιολογητικά όπως όταν πρόκειται για τις αιτήσεις θεώρησης για απλό διαβατήριο.

7. Κάθε αίτηση θεώρησης για διπλωματικό, επίσημο ή υπηρεσιακό διαβατήριο, πρέπει να συνοδεύεται από ρηματική διακοίνωση του Υπουργείο Εξωτερικών ή διπλωματικής αρχής (εάν η αίτηση θεώρησης υποβάλλεται σε τρίτη χώρα), όταν ο αιτών μετακινείται σε αποστολή. Σε περίπτωση ταξιδιού ιδιωτικής φύσης, μπορεί επίσης να ζητηθεί ρηματική διακοίνωση.

8.1. Το σύστημα προηγούμενης διαβούλευσης μεταξύ των κεντρικών αρχών άλλων κρατών, εφαρμόζεται για τις αιτήσεις θεώρησης για διπλωματικά, επίσημα και υπηρεσιακά διαβατήρια. Η προηγούμενη διαβούλευση δεν πραγματοποιείται αναφορικά με το κράτος εκείνο που υπέγραψε σύμβαση κατάργησης του καθεστώτος θεωρήσεων σε διπλωματικά ή/και υπηρεσιακά διαβατήρια με τη χώρα στον υπήκοο της οποίας αναφέρεται η διαβούλευση (στις περιπτώσεις του παραρτήματος 5 της παρούσας εγκυκλίου).

Στην περίπτωση που κάποιο κράτος έχει αντιρρήσεις, το κράτος Σένγκεν το οποίο πρέπει να εξετάσει την αίτηση μπορεί να χορηγήσει θεώρηση περιορισμένης εδαφικά ισχύος.

8.2. Τα κράτη Σένγκεν συμφωνούν να μην υπογράφουν στο μέλλον, χωρίς προηγούμενη συμφωνία με τα υπόλοιπα κράτη μέλη, συμβάσεις κατάργησης του καθεστώτος Θεώρησης σε διπλωματικά, επίσημα ή υπηρεσιακά διαβατήρια, με κράτη για τους υπηκόους των οποίων άλλο κράτος Σένγκεν απαιτεί προηγούμενη διαβούλευση για τη χορήγηση θεωρήσεων.

8.3. Προκειμένου για χορήγηση θεώρησης προς διαπίστευση σε αλλοδαπό καταχωρημένο ως ανεπιθύμητο και αν εφαρμόζεται το σύστημα προηγούμενης διαβούλευσης, θα ακολουθηθεί η διαδικασία της διαβούλευσης σύμφωνα με το άρθρο 25 της σύμβασης εφαρμογής.

9. Όταν ένα κράτος δέχεται κατόχους διπλωματικών, επίσημων ή υπηρεσιακών διαβατηρίων κάνοντας χρήση των εξαιρέσεων που προβλέπονται στο άρθρο 5 παράγραφος 2 της σύμβασης εφαρμογής, η άδεια εισόδου θα ισχύει μόνο για την επικράτεια του εν λόγω κράτους το οποίο και οφείλει να πληροφορήσει σχετικά τα άλλα κράτη μέλη.

II. Καθεστώς κυκλοφορίας στα εσωτερικά σύνορα

Εφαρμόζεται εν γένει το καθεστώς κυκλοφορίας το οποίο προβλέπεται στα άρθρα 19 και επόμενα της σύμβασης εφαρμογής, εκτός και αν είχε χορηγηθεί θεώρηση περιορισμένης εδαφικά ισχύος.

Μπορούν να κυκλοφορούν στην επικράτεια επί τρεις μήνες από την είσοδο (εάν υπάγονται στην περίπτωση κατά την οποία δεν απαιτείται θεώρηση) ή για όσο προβλέπεται από τη συγκεκριμένη θεώρηση.

Τα διαπιστευμένα μέλη των διπλωματικών και προξενικών αρχών και οι οικογένειές τους, κάτοχοι της ειδικής κάρτας που χορηγείται από το Υπουργείο Εξωτερικών μπορούν να κυκλοφορούν στο έδαφος των λοιπών κρατών μελών επί τρεις μήνες, κατά ανώτατο όριο, επιδεικνύοντας την εν λόγω κάρτα και, αν είναι απαραίτητο το ταξιδιωτικό έγγραφο.

III. Το καθεστώς κυκλοφορίας το οποίο περιγράφεται στο παρόν έγγραφο ισχύει για τις χορηγούμενες άδειες ελευθέρας κυκλοφορίας στους υπαλλήλους των διεθνών οργανισμών διακυβερνητικού χαρακτήρα στους οποίους ανήκουν όλα τα κράτη Σένγκεν, και τους οποίους οι ιδρυτικές συμφωνίες των οργανισμών αυτών απαλλάσσουν από υποχρεώσεις σχετικά με την εγγραφή τους στα μητρώα αλλοδαπών και με την κατοχή αδείας παραμονής (βλέπε σελίδα 66 του κοινού εγχειριδίου των συνόρων).

Καθεστώς κυκλοφορίας για τους κατόχους διπλωματικών, επίσημων ή υπηρεσιακών διαβατηρίων

Κατάλογος Α

Χώρες από τους υπηκόους των οποίων ένα ή περισσότερα κράτη Σένγκεν δεν απαιτούν θεώρηση όταν πρόκειται για κατόχους διπλωματικών, επίσημων ή υπηρεσιακών διαβατηρίων, ενώ απαιτούν θεώρηση προκειμένου για κατόχους κοινών διαβατηρίων

>ΘΕΣΗ ΠΙΝΑΚΑ>

ΔΥ: Απαλλαγή από το καθεστώς θεωρήσεων για τους κατόχους διπλωματικών ή υπηρεσιακών διαβατηρίων.

Δ: Απαλλαγή από το καθεστώς θεωρήσεων αποκλειστικά για τους κατόχους διπλωματικών διαβατηρίων.

Κατάλογος Β

Χώρες, από τους υπηκόους των οποίων ένα ή περισσότερα κράτη Σένγκεν απαιτούν θεώρηση όταν πρόκειται για κατόχους διπλωματικών, επίσημων ή υπηρεσιακών διαβατηρίων, ενώ ΔΕΝ απαιτούν θεώρηση προκειμένου για κατόχους κοινών διαβατηρίων.

>ΘΕΣΗ ΠΙΝΑΚΑ>

ΠΑΡΑΡΤΗΜΑ 3

Κοινός κατάλογος των τρίτων χωρών οι υπήκοοι των οποίων ή οι κάτοχοι ταξιδιωτικών εγγράφων χορηγουμένων από αυτές τις τρίτες χώρες, υποβάλλονται υποχρεωτικά στο καθεστώς θεωρήσεων διέλευσης από αεροδρόμιο(1)

Τα κράτη Σένγκεν δεσμεύονται να μην τροποποιήσουν το μέρος I του παραρτήματος 3 χωρίς προηγούμενη συμφωνία των υπόλοιπων κρατών μελών.

Σε περίπτωση που ένα κράτος επιθυμεί να τροποποιήσει το μέρος II του παραρτήματος αυτού, δεσμεύεται να ενημερώσει σχετικά τους εταίρους και να λάβει υπόψη τα συμφέροντά τους.

Μέρος Ι

Κοινός κατάλογος των τρίτων χωρών οι υπήκοοι των οποίων ή οι κάτοχοι ταξιδιωτικών εγγράφων χορηγουμένων από αυτές τις τρίτες χώρες, υποβάλλονται υποχρεωτικά στο καθεστώς θεωρήσεων διέλευσης από αεροδρόμιο (VTA) από το σύνολο των κρατών Σένγκεν(2)(3)

ΑΙΘΙΟΠΙΑ

ΑΦΓΑΝΙΣΤΑΝ

ΓΚΑΝΑ

ΕΡΥΘΡΑΙΑ(4)

ΙΡΑΚ

ΙΡΑΝ(5)

ΚΟΝΓΚΟ (ΛΑΪΚΗ ΔΗΜΟΚΡΑΤΙΑ)

ΜΠΑΓΚΛΑΝΤΕΣ

ΝΙΓΗΡΙΑ

ΠΑΚΙΣΤΑΝ

ΣΟΜΑΛΙΑ

ΣΡΙ ΛΑΝΚΑ

Τα εν λόγω άτομα δεν υπόκεινται στην υποχρέωση θεώρησης, αν είναι κάτοχοι ενός εκ των τίτλων παραμονής, οι οποίοι καταγράφονται στο μέρος III του παρόντος παραρτήματος, ο οποίος εκδόθηκε από ένα κράτος μέλος του ΕΟΧ (κατάλογος Α), ή είναι κάτοχοι ενός συγκεκριμένου εκ των ακολούθων τίτλων παραμονής που εκδόθηκε από την Ανδόρρα, την Ιαπωνία, τον Καναδά, το Μονακό, τον Άγιο Μαρίνο, την Ελβετία ή τις Ηνωμένες Πολιτείες της Αμερικής, ο οποίος εξασφαλίζει απόλυτο δικαίωμα επιστροφής (κατάλογος Β).

Ο κατάλογος των τίτλων παραμονής θα συμπληρώνεται ομοφώνως από την ομάδα εργασίας II/θεωρήσεις και θα εξετάζεται κατά τακτά διαστήματα. Σε περίπτωση που ανακύψουν προβλήματα, τα συμβαλλόμενα μέρη μπορούν να προβούν στην ανάκληση των εν λόγω μέτρων μέχρι την εξεύρεση ομόφωνης λύσης. Τα συμβαλλόμενα μέρη μπορούν να εξαιρέσουν συγκεκριμένους τίτλους παραμονής από την εν λόγω απαλλαγή, εάν τούτο αναγράφεται στο μέρος III.

Σε ό,τι αφορά τους κατόχους διπλωματικών, υπηρεσιακών ή άλλων επίσημων διαβατηρίων, η απόφαση σχετικά με την απαλλαγή τους από την υποχρέωση θεώρησης διέλευσης από αερολιμένα, εναπόκειται στο ενδιαφερόμενο κράτος μέλος.

Μέρος II

Κοινός κατάλογος των τρίτων χωρών οι υπήκοοι των οποίων ή οι κάτοχοι ταξιδιωτικών εγγράφων χορηγουμένων από αυτές τις τρίτες χώρες υποβάλλονται υποχρεωτικά στο καθεστώς θεωρήσεων διέλευσης από αεροδρόμιο εκ μέρους ορισμένων μόνο κρατών Σένγκεν

>ΘΕΣΗ ΠΙΝΑΚΑ>

Μέρος III

Α. Κατάλογος των τίτλων παραμονής των κρατών του ΕΟΧ, οι κάτοχοι των οποίων απαλλάσσονται από την υποχρέωση θεώρησης διέλευσης από αερολιμένα:

ΙΡΛΑΝΔΙΑ

- Residence permit (άδεια παραμονής) σε συνδυασμό με θεώρηση επανεισόδου re-entry visa (άδεια παραμονής μόνο σε συνδυασμό με θεώρηση για εκ νέου είσοδο)

ΛΙΧΤΕΝΣΤΑΪΝ

- Livret pour étranger B (άδεια παραμονής που εγγυάται την επιστροφή του κατόχου της, στο βαθμό που δεν έχει λήξει η διάρκεια ισχύος, η οποία ανέρχεται στο ένα έτος)(6)

- Livret pour étranger C (άδεια εγκατάστασης που εγγυάται την επιστροφή του κατόχου της, στο βαθμό που δεν έχει λήξει η διάρκεια ισχύος, η οποία ανέρχεται σε πέντε ή δέκα έτη)

ΗΝΩΜΕΝΟ ΒΑΣΙΛΕΙΟ

- Leave to remain in the UK for an indefinite period (άδεια παραμονής στο Ηνωμένο Βασίλειο απεριορίστου διαρκείας. Το έγγραφο αυτό εγγυάται την επιστροφή, μόνο αν η διάρκεια παραμονής εκτός του Ηνωμένου Βασιλείου δεν υπερβαίνει τα δύο έτη)

- Certificate of Entitlement to the Right of Abode (έγγραφο που βεβαιώνει το δικαίωμα εγκατάστασης)

Β. Κατάλογος των τίτλων παραμονής με απόλυτο δικαίωμα επιστροφής, οι κάτοχοι των οποίων απαλλάσσονται από την υποχρέωση θεώρησης διέλευσης από αερολιμένα κατά την προσκόμιση του εν λόγω τίτλου:

ΑΝΔΟΡΡΑ

- Tarjeta provisional de estancia y de trabajo (δελτίο προσωρινής παραμονής και εργασίας) (λευκού χρώματος. Χορηγείται για εποχική εργασία, ανάλογα με τη διάρκεια εργασίας. Σε καμία περίπτωση δεν υπερβαίνει τους έξι μήνες και δεν ανανεώνεται(7).

- Tarjeta de estancia y de trabajo (δελτίο παραμονής και εργασίας) (λευκού χρώματος). Χορηγείται για έξι μήνες και δύναται να ανανεωθεί για διάστημα ενός έτους(8).

- Tarjeta de estancia (δελτίο παραμονής) (λευκού χρώματος). Χορηγείται για έξι μήνες και δύναται να ανανεωθεί για διάστημα ενός έτους(9).

- Tarjeta temporal de residencia (δελτίο προσωρινής διαμονής) (ροζ χρώματος). Χορηγείται για ένα έτος και δύναται να ανανεωθεί δις για περίοδο της ίδιας διάρκειας(10).

- Tarjeta ordinaria de residencia (δελτίο συνήθους διαμονής) (κίτρινου χρώματος). Χορηγείται για τρία έτη και δύναται να ανανεωθεί για διάστημα τριών ετών(11).

- Tarjeta privilegiada de residencia (προνομιούχο δελτίο διαμονής) (πράσινου χρώματος). Χορηγείται για πέντε έτη και δύναται να ανανεωθεί για περιόδους της ίδιας διάρκειας

- Autorización de residencia (άδεια διαμονής) (πράσινου χρώματος). Χορηγείται για ένα έτος και δύναται να αναθεωρηθεί για περιόδους τριών ετών(12).

- Autorización temporal de residencia y de trabajo (άδεια προσωρινής διαμονής και εργασίας) (ροζ χρώματος). Χορηγείται για δύο έτη και δύναται να ανανεωθεί για διάρκεια δύο ετών(13).

- Autorización ordinaria de residencia y de trabajo (άδεια συνήθους διαμονής και εργασίας) (κίτρινου χρώματος). Χορηγείται για πέντε έτη

- Autorización privilegiada de residencia y de trabajo (ειδική άδεια διαμονής και εργασίας) (πράσινου χρώματος). Χορηγείται για δέκα έτη και δύναται να ανανεωθεί για περιόδους της ίδιας διάρκειας

ΚΑΝΑΔΑΣ

- Returning Resident Permit (άδεια επιστροφής για τους κατοίκους, χωριστό φυλλάδιο εντός του διαβατηρίου)

ΙΑΠΩΝΙΑ

- Re-entry permit to Japan (άδεια επανεισόδου στην Ιαπωνία)(14)

ΜΟΝΑΚΟ

- Carte de séjour de résident temporaire de Monaco (δελτίο προσωρινής παραμονής κατοίκου του Μονακό)(15)

- Carte de séjour de résident ordinaire de Monaco (δελτίο συνήθους παραμονής κατοίκου του Μονακό)

- Carte de séjour de résident privilégié de Monaco (δελτίο παραμονής προνομιούχου κατοίκου του Μονακό)

- Carte de séjour de conjoint de ressortissant monégasque (δελτίο παραμονής συζύγου υπηκόου του Μονακό)

ΑΓΙΟΣ ΜΑΡΙΝΟΣ

- Permesso di soggiorno ordinario (validita illimitata) [παραδοσιακή άδεια παραμονής (απεριόριστης διάρκειας)]

- Permesso di soggiorno continuativo speciale (validità illimitata) [ειδική άδεια συνεχούς παραμονής (απεριόριστης διάρκειας)]

- Carta didentità di San Marino (validita illimitata) [δελτίο ταυτότητας του Αγίου Μαρίνου (απεριόριστης διάρκειας)]

ΕΛΒΕΤΙΑ

- Livret pour étranger B (άδεια παραμονής που εγγυάται την επιστροφή του κατόχου της, στο βαθμό που δεν έχει λήξει η διάρκεια ισχύος, η οποία ανέρχεται στο ένα έτος)(16)

- Livret pour étranger C (άδεια εγκατάστασης που εγγυάται την επιστροφή του κατόχου της, στο βαθμό που δεν έχει λήξει η διάρκεια ισχύος, η οποία ανέρχεται σε πέντε ή δέκα έτη)

ΗΝΩΜΕΝΕΣ ΠΟΛΙΤΕΙΕΣ ΤΗΣ ΑΜΕΡΙΚΗΣ

- Form I-551 Permanent resident card (διάρκεια ισχύος δύο(17) ή δέκα ετών)

- Form I-551 Alien registration receipt card (διάρκεια ισχύος δύο(18) ή δέκα ετών)

- Form I-551 Alien registration receipt card (απεριόριστη διάρκεια ισχύος)

- Form I-327 Re-entry document (διάρκεια ισχύος δύο ετών - χορηγείται στους κατόχους εγγράφου I-551)(19)

- Resident alien card (δελτίο ταυτότητας αλλοδαπών για τους κατοίκους, διάρκειας ισχύος δύο(20) ετών, δέκα ετών ή απεριόριστης διάρκειας. Το έγγραφο αυτό εγγυάται την επιστροφή του κατόχου μόνο αν η παραμονή